ועדת הכלכלה, כנסת 25, פרוטוקול מספר 121, 2023-05-21 00:00

דוד ביטן: טוב, אני פותח את הישיבה

דוד ביטן:  הנושא: הנגשת חופים לפעילות ימית של כלי שיט

דוד ביטן:  האמת שהכותרת קצת מטעה, כי מה שהתכוונו זה יותר לטפל בישיבה הזאת בנושא של הכנרת, ואז קיבלתי כל כך הרבה טלפונים מאופנועים, ומה לא

דוד ביטן:  אז זה לא נושא הדיון, אבל מכל הטלפונים הבנתי שצריך לטפל גם בזה

דוד ביטן:  אנחנו בכל מקרה נקיים על זה ישיבה נפרדת

דוד ביטן:      אני אתן לאנשים לדבר, אנחנו כבר פה, נשמע אותם; אבל מה שחשוב כרגע מבחינתי זה לטפל בנושא של הכנרת, כי הבנתי שלא יכולים לחנות

דוד ביטן:  עדיין לא הבנתי מה הרשויות רוצות מבעלי הסירות, זה נשמע לי כמו דברים הזויים

דוד ביטן:  צריכים לתת פתרון - מה אנשים יעשו עם הסירות? יבואו עם הסירה עד למזח ויחזירו אותה ולא ייכנסו למים? אני לא מבין את הקטע הזה

דוד ביטן:  אז בואו נתחיל קודם כל עם הכנרת, ואחר כך נעבור לדברים אחרים

דוד ביטן:  מי רוצה לדבר בנושא הזה, להתחיל? כנרת, בבקשה

חיים אקנין: שמי חיים אקנין, אני זכיין של חוף נאמוס

חיים אקנין:  זה חוף שהוא גם בעל חניון סירות

חיים אקנין:  בחוף שלנו מורידים כלי שיט למים משנות ה-60

חיים אקנין:  משנות ה-60 ועד היום כלי השיט בעצם ירדו בדיוק באותה צורה: חנו על נגררים ביבשה, צמוד לכנרת, ובהתאם לבקשת בעל הסירה - היו מורידים את כלי השיט למים; כלי השיט היה מבלה במים, מגיע למגרש הצף, עולה לאכול במסעדות וכדומה

חיים אקנין:  ככה עושים בכנרת משנות ה-60, 70, 80 וכדומה, ועד היום, ללא שום בעיה

חיים אקנין:  עושים את זה עכשיו, ברגע הזה, כשאני מדבר, אצלי בחוף באופן ספציפי

דוד ביטן: אז מה השתנה?     

חיים אקנין: השתנה – לפי מה שאנחנו יודעים, לקראת סוף שנת 2010, 2008, נולדה מילה חדשה: חניון סירות

חיים אקנין:  בעלי הקרקעות בכנרת – הזכיינים, או המפעילים, וכדומה – בעצם התבקשו להגיש ייעוד קרקע, להמציא ייעוד קרקע חדש, שנקרא חניון סירות

דוד ביטן: בהרצליה קוראים לזה מרינה, זה לא דבר חדש

חיים אקנין: נכון, ובכנרת זה נקרא מעגנות

עופר בן עזרא: עופר, מנהל אגף כלי שיט קטנים ומנהל נמל טבריה

עופר בן עזרא:  מדובר על אחסנה יבשה, לא על מעגן ולא על מרינה

עופר בן עזרא:  אני אפרט אחר כך לגבי הכנרת

חיים אקנין: אז בהמשך למה שעופר אמר, ברמת העקרון מוכרים במדינה שני דברים: מעגנה ומרינה, ששתיהן רטובות

חיים אקנין:  בעצם, אף פעם לא התייחסו לאחסנת כלי שיט ביבשה, כי ברגע שזה נעשה על גלגלים – זה בעצם כלי תחבורה לכל דבר

חיים אקנין:  לצורך העניין, כלי השיט נמצא בקרקע על כלי תחבורה, על שני גלגלים, שאותו אתה מקבל ממשרד התחבורה

חיים אקנין:  אתה גם חתום להסיע אותו רק בחוף הים, אסור לך להוביל אותו בכביש

חיים אקנין:  זה לצורך העניין

חיים אקנין:      ולחוף שלי, לצורך העניין, משנות ה-70 קיימים בתכנון מזחים ורציפים

חיים אקנין:  ככה בעצם הוגדר תחום השיט דאז

חיים אקנין:  אף פעם לא השתנה כלום

דוד ביטן: זה מופיע בתב"ע שלך

חיים אקנין: כן, בתב"ע

חיים אקנין:  בשנת 2009 ו-2010 המדינה פתאום התחילה לדרוש מבעלי החניונים ייעוד של חניון סירות

דוד ביטן: רגע, אז מ-2010 ועד עכשיו – מה הפריע לך להגיש תיקון תב"ע?     

חיים אקנין: קודם כל, גם עכשיו, כשאתה מגיש תיקון תב"ע - - -     

דוד ביטן: אבל עכשיו, אתה מדבר על מ-2008 ו-2010

חיים אקנין: אני מחזיק בקרקע משנת 2020, קודם כל

דוד ביטן: בסדר, מה הפריע לאנשים להגיש?     

חיים אקנין: אז הם הגישו

חיים אקנין:  מה עושה בן אדם שבא אליו פקח ואומר לו לעשות משהו? הוא הולך לנסות – הוא לא מתווכח איתו

חיים אקנין:  הוא כנראה גם לא בקיא בחוק כמו הפקח

חיים אקנין:  וכשהוא הלך לעשות את מה שביקשו ממנו הסתבר שאי אפשר, ולמה? עד היום אין במדינת ישראל, באגף התכנון, במשרד התכנון, את המילה "חניון סירות", היא לא נמצאת

חיים אקנין:  ובתחום רישוי העסקים – שזה תחום אחר לגמרי – קיים; כמו מפעל פלסטיק שנמצא תחת "תעשייה", אתה פותח מפעל פלסטיק והולך לקבל את היתרי הרישוי שלו, של כיבוי אש, כי הוא שונה ממפעל מתכת, לצורך העניין

דוד ביטן: אז אתה אומר שזה נמצא ברישוי העסקים?     

חיים אקנין: כן

חיים אקנין:  ובמבט התכנוני, חניון סירות בעצם לא הופיע אף פעם

חיים אקנין:  עכשיו, אני אומר הפוך: אם 50 שנה היה קיים לי בשטח משהו שהופעל תחת המילה "מזחים ורציפים" – אף פעם לא אמרו שום דבר רע, ויום בהיר אחד פתאום החלטתם לשנות את המילה? זה כמו שמישהו יגיד לי מחר שרישיון הרכב שלי לא תקף ואני צריך רישיון ל"רכבייה", ככה נקרא לזה; אז מן הסתם, משרד הרישוי ילך וייתן לי רישיון כזה, ולא יגיד לי "לך תוציא רישיון מחדש", ולהפך – כשאני אבוא למשרד הרישוי לא יצחקו עליי ויגידו לי שאין דבר כזה

חיים אקנין:      לצורך העניין, אני נמצא כרגע בתוכנית מפורטת מופקדת

חיים אקנין:  המילה "חניון סירות" נמצאת שם כי ביקשו ממני שהיא תהיה שם

חיים אקנין:  ואז יש המון התנגדויות, כי אומרים לך שבכלל לא יכול להיות חניון סירות קרוב למים – כל מיני מקלות בגלגלים

דוד ביטן: מי הגיש התנגדויות?     

חיים אקנין: מינהלת הכנרת, רשות הטבע והגנים

דוד ביטן: מינהלת הכנרת הגישה?     

חיים אקנין: כן

דוד ביטן: מינהלת הכנרת פה?     

דנה בכר: אני מאיגוד ערים כנרת, אני לא יודעת אם הכוונה לזה

חיים אקנין: מתכוון לזה

דוד ביטן: למה באמת אתם מגישים התנגדות?     

דנה בכר: אני לא יודעת לגבי הבקשה שלך ספציפית, אני לא יודעת

חיים אקנין: לחניוני סירות בכלל, את מכירה את ההתנגדות?     

דוד ביטן: אתם לא צריכים לתת פתרון לסירות שם?     

דנה בכר: בעקרון, התוכניות שאנחנו עשינו הן תוכניות שהסדירו מקומות שאפשר להוריד בהם סירות למים

דנה בכר:  כל הנושא של החניונים זה נושא שצריך להסדיר אותו

דוד ביטן: אבל איך את רוצה שהם יורידו למים? הם יביאו את הסירה במיוחד?     

דנה בכר: נכון, אבל יש כרגע תוכניות שהן תקפות והן קובעות את הכללים, ואנחנו לא רגולטור לנושא הזה, אנחנו רק יכולים לראות אילו תוכניות ישנן בשטח, ולראות אם הן מאפשרות או לא

דנה בכר:  ברגע שאין תוכנית שמאפשרת, אנחנו לא יכולים לעשות משהו בניגוד לחוק התכנון והבנייה

דנה בכר:  זה לא חונה אצלנו

חיים אקנין: אני אגיד בקצרה

חיים אקנין:  בפועל, כשדנים פה, בוועדות מסוימות בכנסת, ועדות כאלה ואחרות, בונים תוכנית אב, כמו תמ"א 13/13

חיים אקנין:  אנחנו, בעלי העסקים, עובדים בשטח; אנחנו לא יודעים שדנים על התוכניות האלה במקום כלשהו, ולא לוקחים אותנו בחשבון

חיים אקנין:  לצורך העניין, אנחנו אף פעם לא הוזמנו לדיוני תמ"א 13/13, שנגעה לנקודות ירידה לסירות

דוד ביטן: הם אומרים שהבעיה היא לא בירידה, הבעיה היא באחסנה

חיים אקנין: גם וגם

חיים אקנין:  לחלקנו יש בעיה בירידה ולחלקנו יש בעיה באחסנה

חיים אקנין:  עכשיו, זה משהו שקיים עוד מלפני שהגוף קם, באיזו שנה קם איגוד ערים כנרת?     

דנה בכר: אנחנו קמנו ב-2008

חיים אקנין: יפה, והחוף שלנו קם בשנת 1968, אז הוא קם לפני

חיים אקנין:  וכשבאים להסדיר משהו קיים, מתייחסים למשהו הקיים – זה לא שרצינו להכניס לישראל רכב חשמלי ודנו מה קורה מעכשיו והלאה

דנה בכר: אנחנו התייחסנו

דנה בכר:  בגלל זה, כשעשינו את המסמך שלנו, של השיט, שמנו את נאמוס בתור נקודת הורדה קיימת ועשינו אותה סטטוטורית

דנה בכר:  עכשיו, הסיפור של החניון – זה לא היה המנדטוריקה של התוכנית הזאת, מה לעשות?     

חיים אקנין: נכון

דוד ביטן: אבל אתם יודעים שצריך חניון, נכון?     

דנה בכר: ה-Linked בין מדרון הורדה לבין חניון הוא חיוני ביותר, אבל כרגע אין באמת מספיק חניונים סביב הכנרת; צריך לעשות את החיבור הזה בין מקום שאפשר להוריד בו סירות לבין מקום שאפשר לחנות את הסירות

עודד פורר: מה עושים עד שתסיימו את הסטטוטוריקה?     

דוד ביטן: לא, הם לא התחילו את הסטטוטוריקה

דנה בכר: נכון, זה לא חונה אצלנו

דנה בכר:  ומי שרוצה לעשות חניון – שיתכבד ויעשה תוכנית

דנה בכר:  לכל התוכניות יש גמישויות, יש תנאים, יש 1001 דברים – שיתכבדו ויעשו תוכנית

דוד ביטן: מי יעשה את התוכנית הזאת?     

דנה בכר: מי שרוצה לעשות חניון

דוד ביטן: למה אתם לא מגישים תוכנית כללית? תעשו תוכנית כללית, על כל הכנרת

דנה בכר: כי מדינת ישראל, הגוף המסוים, הגוף הפרטי שרוצה לעשות חניון – לאיגוד ערים כנרת יש תחום אחריות

דוד ביטן: זה לא מדויק

דנה בכר: יש לנו 17 חופים שאנחנו אחראיים עליהם, ושם אנחנו יכולים להוציא תוכניות, רק בתחום של איגוד ערים כנרת

דוד ביטן: מה פתאום? אתם יכולים להגיש תוכנית כללית ולחייב כל אחד בעלויות של התוכנית הזאת, שיש לו חוב

דוד ביטן:  פעם ראשונה שאני שומע דבר כזה

דנה בכר: אפשר לעשות תוכנית כללית – בבקשה, אנחנו נהיה שמחים להיות חלק מהתוכנית הזאת, שבאמת תיקח פה אחריות על הניהול של כל נושא השיט

דנה בכר:  זה לא רק איפה מורידים

דוד ביטן: הנה, עכשיו

דוד ביטן:  הרי כשבאים, תמיד מביאים 1000 בעיות אחרות, ובסוף זה לא פותר שום בעיה

דנה בכר: לא, להפך, אנחנו בעד

דוד ביטן: אז זהו, אל תתני את זה עכשיו במיליון תנאים

דנה בכר: אני לא מתנה

דוד ביטן: אפשר להגיש תוכנית כללית, שמאפשרת אחסנה והורדה לחוף, ותחייבו את כל בעלי הקרקעות

דוד ביטן:  ותגבילו: חוף שהוא קטן – תהיה פחות אחסנה, חוף גדול – יותר אחסנה

דוד ביטן:  תגבילו את הכמות לפי גודל הקרקע

דוד ביטן:  אני לא מבין מה הבעיה פה

דוד ביטן:  מה עדיף? נראה לכם שלא יהיו בכנרת סירות ששטות? מה אתם רוצים, שרק ישחו שם? זה דבר שיש אותו מקדמת דנא

יגאל אלון: יגאל סאלום מנתניה, אופנוספורט השרון

יגאל אלון:  לא כדאי לפתור קודם כל את הירידות? אין בכלל ירידות בטבריה, בכנרת אין בכלל ירידות חוץ מחוף דקל

דוד ביטן: בסדר, גם זה

דוד ביטן:  אמרתי, את זה ואת זה

דוד ביטן:  זה לא קשור כרגע

דוד ביטן:  הפתרון יכול להיות פתרון זמני

דוד ביטן:  בינתיים צריך תוכנית כוללנית

יגאל אלון: אז אם כבר מדברים על כוללנית, בואו נלך על כל הארץ, כי יש את הבעיה הזאת בכל הארץ

דוד ביטן: לא, לא כל הארץ, אני מטפל עכשיו בכנרת

דוד ביטן:  אתה יודע מה הבעיה? אנחנו רוצים לטפל כרגע בכנרת, לא בכל הארץ ולא בזה, אוקיי? לא נגיש עכשיו תוכנית ארצית כדי לפתור את הבעיה של הכנרת

דוד ביטן:  יגישו תוכנית לוועדה המחוזית

עודד פורר: אני לא מבין, אני רוצה לחזור שנייה לאיגוד ערים כנרת

דוד ביטן: רגע, בוא נשמע אותם לפני זה

דוד ביטן:  מטעם מי אתה?     

ירון שוורץ: מרשות הספנות והנמלים, ירון שוורץ

דוד ביטן: בבקשה

דוד ביטן:  אם אפשר, גם מילה על התכנון

דוד ביטן:  גם התכנון פה? תגידי לנו אם הוגשו תב"עות כאלה, לא הוגשו – מה המצב של העניין הזה? וגם הנושא הזה של שימוש חורג

דוד ביטן:  הרי אתם יכולים לאשר בינתיים לשימוש חורג, וכמובן שהם ישלמו על העניין הזה היטל השבחה, עד שיפתרו את הבעיה מבחינת תוכנית כוללנית

דוד ביטן:  תאפשרו את זה, מה יעשו באוניות? מה, ירימו אותן באוויר? אני לא מבין את זה

ענת אריאלי: אני רוצה להתייחס שנייה באופן כללי

דוד ביטן: שנייה, תן לאנשי המקצוע כרגע

דוד ביטן:  הם צריכים לפתור לכם את הבעיות, מה זה יעזור אם אני אקשקש פה? אם היא לא תעשה לכם את זה אז לא יהיה לכם

ענת אריאלי: ענת אריאלי ממינהל התכנון

ענת אריאלי:  אז אני רוצה להתייחס שנייה באופן כללי: תמ"א 13/13 שאושרה ב-2021 כן הסתכלה על בעלי הסירות ומתקני השיט, והיא קבעה למתקני שיט פרטיים 13 נקודות הורדה

דוד ביטן: בכנרת, נכון?     

יגאל אלון: רק אחת קיימת, הדקל

רמי טצת: כמה מתוכן קיימות בפועל?     

דוד ביטן: למה אתם מפריעים לה?     

רמי טצת: כי זורקים מספרים, כבוד השר, וזה לא קיים בפועל

דוד ביטן: אני לא שר, קודם כל

דוד ביטן:  אבל היא ממינהל התכנון, מה, נראה לך שהיא סתם זורקת מספרים? כי היא אמרה מה יש בתוכנית, היא לא אמרה מה יש בפועל

יגאל אלון: כן, יש רק אחד

דוד ביטן: אבל היא לא מדברת על מה שיש בפועל, היא אומרת מה יש בתוכנית

ענת אריאלי: אוקיי

ענת אריאלי:  ובנוסף לזה, התמ"א קבעה מנגנון, שאם נדרשות נקודות הורדה נוספות – אפשר להגיש תוכנית, בסמכות הוועדה המחוזית

ענת אריאלי:  כלומר, זה לא שינוי לתמ"א, לא צריך ללכת לממשלה ולהוסיף את נקודות ההורדה האלה

ענת אריאלי: =     

דוד ביטן: הבנתי

ענת אריאלי: עכשיו, בנוגע לשימוש חורג, כשאנחנו מאשרים שימוש חורג אנחנו בוחנים את ההיתכנות ההסדרתית שלו

ענת אריאלי:  אז אם בן אדם מגיש שימוש חורג במקום שאנחנו אומרים "אוקיי, יהיה אפשר לעשות פה הסדרה עתידית", אז אנחנו נוטים לאשר אותו; במקומות שהשימוש החורג הוא, נגיד, באזור שהוחלט שהוא טבע שאי אפשר לגעת בו – לא מאשרים

דוד ביטן: בטח, אם יש מצב כזה אז אין בעיה

ענת אריאלי: כלומר, בנקודות שהן רגישות נופית או סביבתית אנחנו לא יכולים לאשר שימוש חורג, אין לו הסדרה

עודד פורר: אם כבר יש חניון, כנראה שהשטח כבר הופר, הוא כבר לא שטח ירוק ופתוח

דוד ביטן: לא, קודם כל, יש להם 11 מקומות – באלה כן אפשר לאשר שימוש חורג

עודד פורר: הם מדברים על הורדה, הם לא מדברים על חניון

דוד ביטן: תכף נגיע לחניון

דוד ביטן:  הרי יש מקומות שאתם סימנתם בתמ"א, נכון? אז באלה אתם יכולים לתת שימוש חורג, כי אין ויכוח שגם התמ"א אומרת את זה

ענת אריאלי: השימוש החורג היחידי שהגיע אלינו היה במקום שכרגע אין לו אופק להסדרה סטטוטורית

דוד ביטן: לא, אבל בכל 11 המקומות האלה שסימנתם אין בעיה לתת שימוש חורג, נכון? באופן כללי

ענת אריאלי: באופן כללי

דוד ביטן: אז איך סימנתם אותם? אז איזו בעיה יש?     

ענת אריאלי: נכון, אני אומרת, אני לא רוצה להתחייב, אבל באופן עקרוני

דוד ביטן: אז בואו נסכם את זה

דוד ביטן:  בואו נסכם דבר כזה: אלה שסומן – שאנשים יגישו שימוש חורג, למי? לוועדה המקומית או לוועדה המחוזית? למה מחוזית?     

חיים אקנין: כי הם דורשים למחוזית

דוד ביטן: מקומית, למה מחוזית?     

חיים אקנין: הלוואי

דוד ביטן: מקומית, כי זה בתמ"א

דוד ביטן:  שימוש חורג לתוכנית, נכון?     

ענת אריאלי: נכון

דוד ביטן: בסדר, זה בתמ"א

ענת אריאלי: הוא פשוט נדרש לבוא לאישור הוולחו"ף

דוד ביטן: איזה ולחו"ף? אתם כבר אישרתם את זה בתמ"א, איזה ולחו"ף?     

ענת אריאלי: מכוח חוק התכנון והבנייה, כל שימוש חורג בסביבה החופית נדרש לאישור הוולחו"ף – כך כתוב בחוק

דוד ביטן: בסדר, אם בחוק כתוב ולחו"ף

דוד ביטן:  אבל תהיה המלצה שלכם לוולחו"ף לתת את זה, כי זה כבר דברים מסומנים, הם לא צריכים לעבור תהליך של ארבע שנים בשביל זה

ענת אריאלי: אני אומרת שהדבר היחיד שהוגש היה בלי - - -     

דוד ביטן: אני אומר: תנו לוולחו"ף המלצה שלכם, שבמקומות שאושרו - תוך כדי בחינה רק של הבקשה הספציפית – שיעשו את זה מהר, בזמן מוגדר, ותגמרו את העניין הזה

דוד ביטן:  ולוועדה המקומית – שיעשו את חשבון היטל ההשבחה מהר

דוד ביטן:  אני לא יודע איך יעשו, לפי ההורדות – כל אחד והשיטה שלו

דוד ביטן:  זה לגבי 13 המקומות

דוד ביטן:      לגבי מקומות חדשים, שלא מסומנים: בכפוף לזה שתהיה תוכנית שמוגשת, ספציפית למקום שהם דורשים, באופן כללי, תבדקו את השימוש בהתאם לתוכנית – אם היא מתאימה, לא מתאימה

דוד ביטן:  ואז פתרנו את הבעיה

ענת אריאלי: זה מנגנון שקיים כבר היום, כן?     

דוד ביטן: לא, אבל אני אומר: שיגישו תוכנית, לא סתם שימוש חורג

ענת אריאלי: נכון, אני אומרת: להגיש תוכנית זה מנגנון שקיים כבר היום

דוד ביטן: כן, אמרת, הוועדה המחוזית, אישרת את זה

ענת אריאלי: נכון

דוד ביטן: מהרגע שהתוכנית הוגשה אתם יכולים לאשר להם שימוש חורג לתוכנית, אם יש אפשרות שהיא תאושר

דוד ביטן:  הסדרה, נכון

דוד ביטן:  לדעתי זה פתרון להורדה, שאין

דוד ביטן:  אני לא יודע מי, גם לא מעניין אותי איזה חוף ואיזה לא חוף

דוד ביטן:      עכשיו, לגבי החניון, חניות

דוד ביטן:  הרי איך ירד אם הוא לא יחנה? הוא לא יכול לרדת גם אם הוא יתהפך 100 פעם

דוד ביטן:  מה, הוא ייקח את הסירה לתל אביב, ובתל אביב הוא יביא אותה מתי שהוא רוצה לרדת? זה גם כן לא ילך

דוד ביטן:  אז איזה פתרון יש לחניות? התמ"א הזאת דנה בחניות?     

ענת אריאלי: לא, התמ"א לא עסקה בחניות

ענת אריאלי:  אבל מה שקורה היום: החניונים – הרי יש טרקטור שבא ומוריד

דוד ביטן: אז מה יעשו עם הסירה?     

זאב ג'וזף: אבל חבר הכנסת דוד, זאת בדיוק הבעיה שלשמה אנחנו פה

זאב ג'וזף:  בכנרת יש הרבה רשויות

דוד ביטן: הבנו, הבנו

דוד ביטן:  למה אתה חושב שאנחנו לא מבינים גם בלי שתדברו? נראה לך שאנחנו עד כדי כך? אתם רוצים לדבר – אז בואו תדברו כולם וסיימנו, נלך

דוד ביטן:  אתם רוצים לפתור את הבעיה או שאתם רק רוצים לדבר? בשביל מה, כדי שיראו אתכם בפייסבוק? אתם פוליטיקאים? אני לא מבין את זה

דוד ביטן:  מנסים לפתור לכם את הבעיה אז אתם רוצים לדבר בכוח

דוד ביטן:  מה הטעם בדיבור? הבנו שיש בעיה של ירידה ויש בעיה של חנייה

דוד ביטן:  עכשיו אני שואל אותה מה המצב מבחינה תכנונית – אז אתם חייבים להגיד משהו

דוד ביטן:  הבנו את זה

דוד ביטן:  בסוף כולם ידברו, בסדר? אבל תנו לנו לנסות לפתור את הבעיה עם הגורמים שתפקידם לפתור את הבעיה, אם אפשר

דוד ביטן:  כן

ענת אריאלי: אני אומרת, ראשית, שאם יגישו לנו תוכניות – כמובן שאנחנו נבחן אותן

דוד ביטן: אבל יש היגיון בזה שלא תהיה חנייה? באמת, את מינהל התכנון

ענת אריאלי: יש היגיון, כמובן, בזה שתהיה חנייה בקו המים, נכון? אבל מצד שני, יש גם היגיון שאומר שכמו ששביל סובב כנרת, החופים – אתה רוצה לאפשר בהם עוד שימושים לטובת הציבור; אז יש פה שימושים שהרבה פעמים מתנגשים אחד עם השני

ענת אריאלי:  אז צריך לעשות איזשהו איזון

עודד פורר: עשיתם 13 נקודות הורדה, כמה חניונים תכננתם?     

דוד ביטן: אין, כלום

ענת אריאלי: אנחנו לא תכננו חניונים

רמי טצת: מינהל התכנון, זה לא הגיוני שלצב ים יש פה יותר זכויות מאשר לאזרח

רמי טצת:  זה פשוט לא הגיוני

רמי טצת:  אתם חושבים אך ורק על הקטע של "הירוקים" ועל הסובב

דוד ביטן: טוב, רבותיי, אני מפסיק את הישיבה

דוד ביטן:  הפסקה, בסדר? דברו ביניכם כמה שאתם רוצים – אנחנו לא נהיה פה, בסדר? קיבלת זכות דיבור? לא, אז למה אתה מדבר? יפה

דוד ביטן:  יש ח"כים ויש אנשי מקצוע – תנו לנו לברר את זה, ואחר כך תדברו, כולם

דוד ביטן:  אם אני אומר משהו שהוא לא לטובתכם אז תעירו לי, בסדר? יותר טוב

דוד ביטן:  הבנו שזה לא הגיוני, ברור

דוד ביטן:  לא צריכים שאתה תגיד לנו את זה

דוד ביטן:      איך פותרים את הבעיה ככה שיהיו חניונים? תגידי לי, את מינהל התכנון

דוד ביטן:  אתם שכחתם להכניס את זה לתמ"א, הבנו את זה

ענת אריאלי: זה לא ששכחנו

דוד ביטן: אז מה? מאיפה תבוא האונייה?     

ענת אריאלי: התמ"א היא תמ"א מתארית ברמה ארצית, החניונים הם ברובד נמוך יותר של תכנון

דוד ביטן: בסדר, אז מי צריך לטפל בזה? הוועדה המחוזית או הוועדה המקומית?     

ענת אריאלי: הייתי חושבת שהמחוזית

דוד ביטן: למה לא מקומית? שיהיה יותר קל

דוד ביטן:  למה מחוזית?     

ענת אריאלי: בכל מקרה, הדברים האלה – גם אם זה יהיה מקומית וגם אם זה יהיה מחוזית - - -     

דוד ביטן: אין בעיה, שיהיה מחוזית

דוד ביטן:  אני לא אתווכח איתך על זה

דוד ביטן:  נו, בסדר, אז מה הם צריכים לעשות? כל אחד מהחופים

ענת אריאלי: להגיש תוכנית

דוד ביטן: להגיש תוכנית? בסדר

דוד ביטן:  ונגיד שהגישו את התוכנית – יש להם שימוש חורג? אפשר לקבל שימוש חורג על החנייה בעקבות הגשת התוכנית? תהיה לכם התנגדות לזה?     

ענת אריאלי: זה כל מקרה לגופו, איפה הוא נמצא

דוד ביטן: ברור שכל מקרה לגופו, אני לא מתווכח כרגע על כל מקרה, ברור

דוד ביטן:  תבדקו כל תוכנית בפני עצמה, אני לא אומר שלא

דוד ביטן:  אבל זאת השיטה, אין שיטה אחרת – עד שיאשרו להם תיקון תב"ע במסגרת הוועדה המחוזית, בינתיים תנו להם אפשרות

דוד ביטן:  שכחו שהם צריכים לרדת מאיזה מקום, הם לא יבואו מתל אביב, מרעננה ומכל מיני מקומות

ענת אריאלי: הכל בסדר, אני רק אומרת שעד היום אני לא ראיתי תוכנית, לא הוגשה אליי

דוד ביטן: לא באו, ועכשיו אנחנו נסכם

דוד ביטן:  יש לכם ועד? איך אתם עובדים? יש ועד? יפה

דוד ביטן:  אז בואו נסכם דבר כזה: יש מישהו שלא ב-13 המקומות האלה?     

זאב ג'וזף: אני לא נמצא שם

דוד ביטן: מי לא נמצא? תכף נטפל במי שלא נמצא

זאב ג'וזף: כולם לא נמצאים

עופר בן עזרא: סליחה, כבוד היושב ראש, יש רק 12, חוף אמנון בחוץ

עופר בן עזרא:  יש רק 12 מקומות

דוד ביטן: אז 12, גם בסדר

דוד ביטן:  רגע

דוד ביטן:  כל ה-12 האלה צריכים להגיש בקשות לשימוש חורג, קודם כל, לגבי ההורדה

רמי טצת: אפשר לתקן? אני רק רוצה להסביר משהו

רמי טצת:  זה חשוב, דוד

דוד ביטן: רגע, רגע

דוד ביטן:  לא ראיתי דבר כזה

רמי טצת: דוד, זה שיש 13 הורדות - - - רגע, לא, זה משהו שהוא חשוב מבחינת ההבנה

עודד פורר: אתה מדבר בלי רשות דיבור, לא יודעים מי אתה, מה השם שלך, ואתה גם מפריע לו לנהל את הישיבה

דוד ביטן: לא, אני לא אתן לך לדבר

דוד ביטן:  לא אתן לך

רמי טצת: אני רק רוצה להסביר

דוד ביטן: לא, אל תסביר

דוד ביטן:  תסביר רק בסוף

דוד ביטן:  רגע, רק בסוף

דוד ביטן:  אם אחר כך הסיכום שלנו לא יהיה טוב – תסביר, בסדר? אנחנו באמצע דיון

דוד ביטן:  גם יכול להיות שאנחנו טועים

דוד ביטן:      אתם תגישו תוכנית לשימוש חורג לגבי כל אחת מההורדות האלה, וגם תגישו לוועדה המחוזית תוכנית לגבי החניות

דוד ביטן:  ואז, אחרי שהגשתם את התוכנית, תגישו בקשה לשימוש חורג, על סמך התוכנית שהגשתם

דוד ביטן:  האמת שגם בלי תוכנית אפשר לאשר, אבל בואו נגיד – שיהיה מסודר, שתהיה בקשה

דוד ביטן:  וזה פותר כרגע את הבעיה מבחינתכם, וגם בעתיד, ברגע שזה יאושר

דוד ביטן:  אמרתי משהו לא בסדר, גבירתי מלשכת התכנון?     

ענת אריאלי: אני פשוט חושבת שאם רוצים להסתכל על זה – אפשר להסתכל בראייה יותר הוליסטית, ואולי לחשוב ביחד

דוד ביטן: שמה? מה זה "הוליסטית", מה, יבואו מהאוויר? מה זה אומר?     

ענת אריאלי: שלא כל אחד יבוא ויגיד "אני רוצה פה כי אני קניתי את החוף הזה"

דוד ביטן: לא, דיברתי כרגע על מקומות ההורדה, מקומות ההורדה שאישרתם

דוד ביטן:  את זה אמרתי בצד

דוד ביטן:  מקומות ההורדה האלה – אמרתי משהו לא נכון?     

ענת אריאלי: לא, זה סבבה

דוד ביטן: יופי, אז עכשיו: תוך כמה זמן ניתן להם בינתיים? רגע, תכף נגיע לעיריות

עידית חנוכה: - - -     

דוד ביטן: הבנתי שאנשים רוצים לדבר, הבנתי

דוד ביטן:  אבל מאנשי המקצוע אומרים לי 12, אולי אתם לא מכירים את התוכניות

עידית חנוכה: - - -     

דוד ביטן: לא המציאות, מה זה קשור למציאות? קשור לתב"ע

דוד ביטן:  מציאות – אתם יכולים לעשות אותה, מה הבעיה? אני לא מבין

דוד ביטן:  זה שאין – תיצרו את זה, התוכנית מאפשרת

דוד ביטן:  אז עושים קצת עבודה, אני לא מבין את זה

דוד ביטן:  תכף נגיע לקנסות

דוד ביטן:  זה מקובל עלייך, מה שאמרתי עכשיו? תוך כמה זמן אתם יכולים להגיש תוכניות? מי הוועד שלכם? אתה? דבר

חיים אקנין: לדעתי, אפשר להגיש תוכניות בטווח של שנה

דוד ביטן: שנה זה הרבה זמן להגיש תוכנית, מה יש להגיש פה? רגע, אתם עושים צחוק או מה?     

חיים אקנין: כדי להגיש את התוכנית – יש המון-המון היבטים, בגלל שזה קו חוף וסביבה חופית, בגלל שכל מי שיושב סביבי לשולחן מקנה המון-המון דברים ותנאים; ואני, ספציפית, בתוכנית מפורטת שהגשתי – לקח לי שנה וחצי רק לשים אותה במחוזית למבחן טכני, ורק עכשיו היא מופקדת

דוד ביטן: אני לא יודע מה, אבל אתם צריכים לתת פה לוחות זמנים הרבה יותר טובים

עודד פורר: אבל משהו לא ברור לי

עודד פורר:  תראה, יש את איגוד ערים כנרת, ויש גם את הרשויות המקומיות שבתוך האירוע הזה

עודד פורר:  אני לרגע שם את זה בצד עכשיו – כמו שלרשות מקומית יש אינטרס לפתח אזור תעסוקה, גם להם יש אינטרס; אני לא מצליח להבין למה איגוד ערים כנרת - שזה בתוך תחום הסמכויות שלו, הרי בתחום הסמכות של איגוד ערים כנרת זה ליזום תוכניות בחופים, אם צריך אז גם להביא את הרשויות המקומיות – בסוף זאת צריכה להיות איזושהי תוכנית, שעם כל הכבוד לבעלי החופים, תוכנית שרואה את כל התמונה

עודד פורר:  הרי יש כשל

דוד ביטן: עזוב, הבנו כבר שהם לא יעשו

דוד ביטן:  הם לא יעשו

דוד ביטן:  גם הם יכולים להגיש את זה

עודד פורר: הם ירוצו עם תוכניות, ייגשו אליכם, אתם לא תתנו

דוד ביטן: אתם תריצו את זה מהר, זה הכל

דוד ביטן:  מה הבעיה? מה, אתם מהאו"ם? אתם לא מהאו"ם, נכון?     

דנה בכר: אני רק רוצה להסביר שאיגוד ערים כנרת אחראי בסך הכל על 17 חופים

עודד פורר: על מה שאתם אחראים

דנה בכר: על מה שאנחנו אחראים אנחנו אחראים

דוד ביטן: אז תזרזו להם את הבקשות, כן

דנה בכר: זה העניין, שזה לא בתחום שלנו, הבעיות פה

עודד פורר: הבנתי שזה בכל סובב כנרת

דנה בכר: אז יש פה גם רשויות

דוד ביטן: רגע, רגע

דוד ביטן:  בואו נסכם דבר כזה: אני מבקש ממינהל התכנון שיוציא לוועדה המחוזית הנחיות מסוימות שהדברים יזורזו

דוד ביטן:  כי הם באמת בבעיה, הם מקבלים קנסות כל יום

דוד ביטן:  שיוציא הנחיות גם לגבי דרך הטיפול, גם לגבי השימוש החורג, וגם לגבי זירוז בהגשת התוכניות

דוד ביטן:  ושמינהל הכנרת יעזור בחופים שלהם, בסדר? ואז פתרנו את הבעיה הזאת של ה-12 האלה שאנחנו מדברים עליהם

דוד ביטן:  הם רוצים להתייחס ולהגיד שאין 12, יש פחות, לא יודע מה

דוד ביטן:  זה דבר ראשון

דוד ביטן:      הנושא של הקנסות: אתם מבינים שיש פה בעיה שקיימת

דוד ביטן:  החופים קיימים

דוד ביטן:  מי נותן להם את הקנסות? אתם? אז שתהיה איזו החלטה שבינתיים תעשו בעניין הזה עיכוב

דוד ביטן:  תנו לוחות זמנים להגשת התוכניות, לטפל בבקשות, ובינתיים אל תתנו קנסות

דוד ביטן:  בבקשה, כן

אבי כהן: אבי, מנהל הרשות לאכיפה במקרקעין

אבי כהן:  אנחנו לא בעד או נגד חניוני סירות, אנחנו פועלים לכל רוחב הכנרת, עשינו סקר יחד עם כל גופי האכיפה

דוד ביטן: לא, אני מדבר על 12 המקומות האלה

דוד ביטן:  אנחנו תכף נתייחס למי שאין לו

אבי כהן: אני רק אמקד אותך: מה שהם מנסים להגיד זה שהאירוע זה לא כל ה-12, כי האיגוד מקדם חופים – אני דיברתי עם עידן, יו"ר האיגוד, שנמצא עכשיו בחו"ל – מקדם עכשיו שלושה חופים

אבי כהן:  יש גם חופים עם חניונים – הוא אמר לי שהאון, ועוד איזה שניים, אחד בכינר ועוד אחד בגופרה

דוד ביטן: אבל מטעם מי אתה? מטעם הוועדה המחוזית?     

אבי כהן: אני מנהל הרשות לאכיפה

אבי כהן:  משרד האוצר

דוד ביטן: אה, זה הארצי, אתה הארצי

דוד ביטן:  היינו פעם בסיור ביחד, אני ואתה, במסוק

אבי כהן: טסנו ביחד, נכון

אבי כהן:  לפני שבע שנים

עודד פורר: דוד, איזה מסוק הטיס אותך?     

דוד ביטן: לא, זה היה מסוק קטן

דוד ביטן:  אני ואמסלם היינו צריכים לעלות לאותו מסוק

עודד פורר: אז זה כמה מנועים

דוד ביטן: אז הוא עלה ואחר כך אני עליתי

דוד ביטן:  שני סיורים

עודד פורר: אוקיי, לא ביחד

דוד ביטן: אז אתה מבין עניין, כמו שזיהיתי

דוד ביטן:  אז איך אתה עוזר להם? בחייך, מה אתה רוצה מהאנשים, מה?     

אבי כהן: אדוני היושב ראש, אתה אמרת את הפתרון בדיוק

אבי כהן:  אני לא מוסד תכנון

דוד ביטן: בינתיים, כשהם עושים את הפעולות

אבי כהן: אבל בינתיים כבר יש החלטות של בתי משפט והתיקים בחקירה

אבי כהן:  אף אחד עוד לא קיבל קנס

אבי כהן:  התיקים בחקירה כרגע

עודד פורר: אבל עצרתם את הפעילות

אבי כהן: בוודאי שעצרנו את הפעילות, גם בית המשפט אסר את הפעילות

דוד ביטן: אז מה אתה רוצה, שלא ירדו?     

טל הולנדר: יש 700 בעלי סירות שלא יכולים לעשות שום דבר מחר בבוקר

עודד פורר: מי פנה לבית המשפט?     

דוד ביטן: עזוב, אתה לא ב-12

דוד ביטן:  אנחנו תכף נגיע אליך

דוד ביטן:  מצבך יותר קשה מאלה שהם בתמ"א

אבי כהן: אני לא רוצה להיכנס לתיקים בחקירה

עודד פורר: לא, אבל יש צו של בית משפט, מישהו הגיש את הבקשות לבית המשפט, מי הגיש?     

אבי כהן: הם, מי שראה את עצמו כנפגע

דוד ביטן: בסדר, אבל כמנהל היחידה הארצית יש לך זכות לעשות השהיה, אתה יודע את זה

אבי כהן: אנחנו נותנים השהיה לצורך פינוי של מספר חודשים

אבי כהן:  בן אדם שרוצה להסדיר – הדרך שלו זה בדיוק כמו שאתה אמרת

דוד ביטן: אז הם יעשו

אבי כהן: הם עשו

אבי כהן:  יושב פה חניון, אחד מהשלושה שנמצאים, שהלך לוועדה לקבל שימוש חורג, ונדחה

אבי כהן:  יש פה החלטות ועדה שנדחו

דוד ביטן: זה איפה שיש את ה-12?     

אבי כהן: לא, אין לו נקודת הורדה

דוד ביטן: אז חכה, אנחנו נתייחס אליהם תכף

דוד ביטן:  אבל מי שיש לו נקודת הורדה – יש בעיה?     

אבי כהן: יושב פה האדון שדיבר בהתחלה, חיים

אבי כהן:  מכיוון שאצלו יש אופק, בית המשפט נתן לו את העונה הזאת, נתן לו ארבעה חודשים

דוד ביטן: מה זה עונה? הרי הם צריכים יותר זמן

אבי כהן: הם מנסים כבר המון זמן

אבי כהן:  צריך להבין שלא בכל מקום - - -     

דוד ביטן: לא, לא, אבי

דוד ביטן:  בחייך, עצור רגע

דוד ביטן:  ב-12 המקומות שאושר בתמ"א – איזו בעיה יש שם? היא אומרת לך בעצמה שאם יגישו עוד תוכנית – סביר להניח שזה יהיה בסדר, אלא אם כן יש שם איזו בעיה מיוחדת

דוד ביטן:  אז מה בדיוק הבעיה?     

אבי כהן: אני לא מחליף את מינהל התכנון, אבל התמ"א – יש נקודות שכנראה גם בהן לא יהיה אפשר בסוף, ויש מקומות שיעשו בהם נקודה כמו שהאיגוד עושה עכשיו

אבי כהן:  כי יש תהליך תכנוני – שאתה מכיר היטב – של התנגדויות, של חוף רחצה שהכריזו אתמול שהוא קרוב

דוד ביטן: רגע, וכשהם עשו את התמ"א הם לא הגישו התנגדויות? לא היו ערים לבעיות האלה? אז אתה לא קובע במקומם, יש מינהל תכנון

דוד ביטן:  יש תמ"א, ועם כל הכבוד, התמ"א קובעת

דוד ביטן:  התמ"א נתנה

אבי כהן: אבל הכל ניתן בבית משפט

דוד ביטן: נו, אז מה, אז התמ"א נתנה ועכשיו לא יתנו להם? זה מה שאתה אומר?     

רמי טצת: התמ"א אישרה הורדה, אבל לא אישרה חניון

דוד ביטן: חניון זה סיפור אחר

דוד ביטן:  קודם כל, גם את ההורדה לא מאשרים לכם

דוד ביטן:  עזוב

רמי טצת: ההורדה במקומות המאושרים מאושרת

אבי כהן: - - -     

דוד ביטן: לא, אתה צריך להביא לנו פתרון לעניין הזה

דוד ביטן:  שמע רגע, תחשוב עוד פעם, לא חייב תשובה עכשיו

דוד ביטן:  תשקול, יועצים משפטיים והכל; לדעתי, ל-12 האלה – בינתיים, אם לא יאשרו להם בסוף אז זה עניין אחר – אתה צריך להשהות תהליכים

דוד ביטן:  לדעתי, אני לא יכול לתת לך הוראות, אבל תשקול את זה

דוד ביטן:  יש סיבה ונימוק להשהות את ההליכים

דוד ביטן:  אם בסופו של עניין יבוא מינהל התכנון ויגיד "סליחה, עשינו טעות בהורדה הזאת למרות שאישרנו בתמ"א" – אז שיעשו תיקון תמ"א, שלא יאפשרו להם לרדת, אני לא יודע מה; אבל אם אין את זה – אז מגיע להם

דוד ביטן:  זה לגבי אלה

דוד ביטן:      עכשיו אנחנו נעבור לאלה שאין להם, שהם לא ב-12 האלה

דוד ביטן:  מי רוצה לדבר בשמם? אתה מהאלה שלא?     

זאב ג'וזף: אני אשמח

זאב ג'וזף:  כן, שמי זאב ג'וזף, אני בעלים של חוף שנקרא גן אפרת

זאב ג'וזף:  אני אנסה שנייה להסביר את הבעיה באופן כללי, כי אני חושב שהיו כאן הרבה נקודות שיש בהן אי הבנה

זאב ג'וזף:  יש בכנרת ובמוסדות התכנון שתי הרשאות: הרשאה מספר אחת זה להוריד כלים למים, הרשאה מספר שתיים זה לאחסן את הסירות

זאב ג'וזף:  לדוגמה: אני, שיש לי 1000 מקומות חנייה, שיכול לפתור את כל הבעיה לכל הסירות בכנרת – יש לי אישור לאחסן את הסירות, אין לי אישור להוריד כלים למים

דוד ביטן: אתה דיברת איתי בטלפון?     

זאב ג'וזף: נכון

זאב ג'וזף:  עכשיו, המצב הזה הוא אבסורד, כי גם מ-12 המקומות שציינו כאן, רק נקודה אחת היא פעילה, חבר הכנסת

זאב ג'וזף:  רק נקודה אחת היא פעילה

זאב ג'וזף:  כל שאר הנקודות – ברגע שאתה בא לאחסן את הסירה, מגיע ידידנו, אבי כהן

דוד ביטן: רגע, לך יש אישור לאחסנה?     

זאב ג'וזף: יש לי אישור לאחסנה, אין לי אישור להורדה

זאב ג'וזף:  אם בכל 11 הנקודות שציינו, מתוך ה-12, מגיע בעל סירה ומאחסן את הסירה – עם אותן אנרגיות מגיע ידידנו, אבי כהן, ואוכף; הלוואי שבמינהל התכנון היו אותן אנרגיות לעזור לנו

זאב ג'וזף:  עכשיו, אני רוצה להסביר את הנקודה גם מבחינה תעבורתית

זאב ג'וזף:  מה שקרה בשבועיים האחרונים זה חמש תאונות בשישי-שבת, כי בעלי סירות פשוט גוררים את הסירות שלהם על החוף, וממשרד התחבורה באמת זעקו על זה, כי זה עוול נורא, ואין לנו יכולת אחרת

זאב ג'וזף:      חבר הכנסת דוד ביטן, יש בעיה, יש המון-המון גופים – יש איגוד ערים כנרת, יש את מינהל התכנון, יש את עזרא ממינהל הספנות שמאוד מנסה לעזור, יש את אבי כהן – המון גופים; כל אחד הולך בדרך שלו

זאב ג'וזף:  אחד בא ואוכף ואוכף, השני לא נותן מענה

זאב ג'וזף:  אני ביקשתי אישור לשימוש חורג, ביקשתי, והוא גם ציין שאני ביקשתי – לא נתנו לי

זאב ג'וזף:  לא הייתה שום היענות לבוא ולתת לי

דוד ביטן: למה לא קיבלת?     

זאב ג'וזף: לא יודע, אמרו שמנימוקי סביבה

דוד ביטן: את אולי יודעת?     

ענת אריאלי: כן, כי הוא נמצא בקו חוף שמור טבעי, שאין בו אופק להסדרת התוכנית

זאב ג'וזף: חבר הכנסת דוד ביטן, השטח שלי הוא שפ"פ, זה לא נכון

זאב ג'וזף:  בהגדרת התב"ע, השטח שלי הוא שפ"פ – שטח פרטי פתוח

זאב ג'וזף:  עד לפני 12 שנה היה שם חוף מוכרז, מדינת ישראל הכריזה את החוף שלי לפני שנה

זאב ג'וזף:  אז להכריז את החוף שלי – אני ראוי; להוריד סירות – אני לא ראוי

זאב ג'וזף:  זה בדיוק הפער שאני מדבר עליו

זאב ג'וזף:  לנו, כאזרחים, אין מישהו שמאגד את כל הגופים ובא ואומר לנו "קחו מענה"

זאב ג'וזף:  היא אומרת ככה, והיא בסדר מצד מינהל התכנון, אבי כהן בא ואוכף, כל אחד אומר משהו אחר

זאב ג'וזף:  איגוד ערים גם ניסה לעזור, הוא שלח מסמך

אבי כהן: טבריה לא באיגוד

זאב ג'וזף: חבר הכנסת ביטן, איגוד ערים שלח מכתב שהוא מבקש להעביר נקודה אליי

זאב ג'וזף:  הנה, יש לי מכתב

זאב ג'וזף:  איגוד ערים באמת היו בסדר, הבינו שהפתרון שלי זה ל-1000 כלי שיט, שלחו מכתב למינהל התכנון: "מבקשים מכם, תעבירו את הנקודות", אמרו "אל תשנו, תעבירו את הנקודות" – אין קול ואין עונה

זאב ג'וזף:  לא סתם זעקנו והגענו לכאן

זאב ג'וזף:  איגוד ערים כנרת המליץ להעביר לנקודה שלי – רק שתבין, חבר הכנסת דוד ביטן, יש לי ארבע נקודות הורדה, סלולות, מוכנות – אף אחד לא נותן

זאב ג'וזף:  אני יודע לתת מענה לכל הכנרת, 1000 כלי שיט

זאב ג'וזף:  גם לנאמוס, ידידי, יש 100 כלי שיט

זאב ג'וזף:  לכל החופים בכנרת יש 70-100; יש לי 1000 מקומות – אין קול ואין עונה

דוד ביטן: אבל אתה צריך להבין, ועדת הכלכלה לא יכולה לתת למינהל התכנון הוראות לגבי איך לקבוע אם יש שימוש חורג או אין שימוש חורג

זאב ג'וזף: אז תעזור לנו

עודד פורר: רגע, אבל איפה שאתה הגשת כבר יש נקודת הורדה?     

דוד ביטן: הגשת ערר?     

זאב ג'וזף: יש ארבע נקודות, לא אחת, ארבע

עודד פורר: זאת אומרת, כבר יש הפרה של השטח

זאב ג'וזף: ארבע

זאב ג'וזף:  ויתרה מכך, לפני שנה, איילת שקד הכריזה על זה כחוף מוכרז

זאב ג'וזף:  החוף הזה רשום בכתובים כחוף מוכרז

זאב ג'וזף:  ברור שביטלנו, אנחנו באנו לתת לציבור – קנינו חוף פרטי, רצינו לפתוח אותו לציבור

זאב ג'וזף:  באת מטעם עיריית טבריה, ביקשת את עזרתנו, אמרנו "בואו נפתח לציבור" - באו ואוכפים אותנו, נותנים לנו קנסות של מאות אלפי שקלים, כאילו באנו לגנוב

זאב ג'וזף:  זאת באמת בעיה

דוד ביטן: רגע, הם בהליך?     

זאב ג'וזף: בטח שבהליך - שבעה צווים

זאב ג'וזף:  שבעה צווים, חבר הכנסת דוד ביטן

זאב ג'וזף:  ביקשתי בבית המשפט, התחננתי, "לפחות תנו לי צו אחד, שאני לא אשלם שבע פעמים על עורכי דין" – זה לא מעניין אף אחד

זאב ג'וזף:  זאת באמת מצוקה

דוד ביטן: הגשת ערר על ההחלטה?     

זאב ג'וזף: הגשתי ערר ואפילו השופט שהבין שיש שם צווים - - -     

דוד ביטן: לא על הצווים, ערר על ההחלטה של הוועדה

זאב ג'וזף: בוודאי שהגשתי ערר, כן

זאב ג'וזף:  אנחנו עובדים על זה עכשיו, בוודאי

זאב ג'וזף:  אבל כרגע – 1000 כלי שיט ללא מקומות חנייה

זאב ג'וזף:  אגב, חבר הכנסת, יש פרוטקשן בכמויות בגלל זה

זאב ג'וזף:  מה שקורה זה שארגוני הפשע מתחילים לקחת קרקעות שלא כחוק

זאב ג'וזף:  שורפים בעלי סירות

זאב ג'וזף:  אתה לא מבין מה קורה, קטסטרופה

זאב ג'וזף:  עכשיו, הם מלבים את הפרוטקשן בהתנהלות הזאת, הם מלבים את הפרוטקשן

דוד ביטן: הבנתי

דוד ביטן:  אז מי רוצה לדבר עכשיו?     

חיים אקנין: אני רוצה להגיד משפט אחד ואני אסיים

חיים אקנין:  הם מדברים פה על נושא שאנחנו בבעיה בו

חיים אקנין:  אבי כהן, ידידי, אומר שנתנו לי ארכה; אני, לצורך העניין, הייתי מסודר משנות ה-60 – אתם החלטתם יום בהיר אחד שהפעילות הזאת לא מסודרת, לא אני החלטתי

חיים אקנין:  לא השתנה בה כלום, היא נמצאת אותו דבר, רק הכלים נהיו יותר אקולוגיים, יותר איכותיים, אנחנו שומרים יותר על איכות הסביבה והחוף יותר יפה

חיים אקנין:  זה הדבר היחיד שנהיה

חיים אקנין:  עכשיו, אתה בא ואומר שפתאום אין לי אחות, אני צריך לחפש אותה עכשיו

חיים אקנין:      אני חוקי, אני הייתי חוקי משנות ה-60, עוד לפני שמרבית האנשים שיושבים סביב השולחן הזה נולדו

חיים אקנין:  ואתם באים ואומרים יום אחד שאני לא חוקי, ועכשיו לך תרוץ ותביא את האישורים – זה לא נורמלי

חיים אקנין:  זה כמו שהוצאתי עכשיו רישיון נהיגה, עברתי טסט, עשיתי הכל, ומחר תגיד "הרישיון שלך לא קביל, תביא לי רישיון אחר", ואין אותו, קודם כל, אין אותו

חיים אקנין:      ידידתי ממשרד התכנון, אני רוצה שתגידי: יש במשרד התכנון את ההגדרה "חניון סירות"? היא קיימת? אם אני מגיש עכשיו חניון סירות, כותב בחיפוש במשרד התכנון "חניון סירות" – קיים משהו?     

ענת אריאלי: אתה מתכוון לשאול אם יש ייעוד קרקע כזה?     

חיים אקנין: אם יש דבר כזה, כן

חיים אקנין:  אני אומר לך שאין ערך כזה, בדקתי היום בבוקר, יכול להראות לך צילום מסך

ענת אריאלי: זה לא משנה, זה לא שאי אפשר לעשות

חיים אקנין: רגע, אני רוצה שכבוד יושב ראש הוועדה ישמע

דוד ביטן: זה לא שאלות ותשובות מול אנשי המקצוע פה

חיים אקנין: לא, אני רק רוצה שהיא תגיד לי איך אני אוציא ייעוד למשהו שלא קיים

ענת אריאלי: אין בעיה להגיש תוכנית לחניון סירות

חיים אקנין: אבל אין ייעוד כזה

דוד ביטן: אבל הסברנו לך, תגיש

דוד ביטן:  אני לא מבין, אולי אתם אלופים בדיג וכו', אבל יש תהליכים תכנוניים שצריך, מה לעשות?     

חיים אקנין: אבל למה אני צריך להגיש על משהו שמראש קיים באופן חוקי?     

דוד ביטן: כי זה המצב, זה המצב

דוד ביטן:  אתה רוצה להתווכח עם עצמך? לא הבנתי את זה

דוד ביטן:  תגיש

דוד ביטן:  שכל אחד ידבר, אני לא עוצר עכשיו

מיכאל אורן: כבר 30 שנה – אני יותר ותיק מכולם פה, כולל מינהלת הכנרת – שאני מעלה ומוריד סירות לכנרת

מיכאל אורן:  כל ארבע-חמש שנים צץ גוף חדש שמחליט שמרגע זה – זה ככה; אז בהתחלה זה היה איגוד ערים כנרת, לקח זמן, למדנו להכיר אחד את השני, הסתדרנו, עבדנו; אחר כך נוסף מנהל נמל, אחר כך רשות המים; וכל פעם זה התגלגל והתגלגל, עד שלפני שבועיים-שלושה נחתו עלינו – בוא נגיד ככה: אני רגיל לפרוטקשן, אבל הפעם הפרוטקשן בא מצד המדינה – נחתו עליי 50 שוטרים

דוד ביטן: אתה חוף ב-12? שכל אחד יגיד איזה חוף

מיכאל אורן: אני לא יודע, אני לא יודע להגיד לך, כי כל אחד אומר לי משהו אחר

דוד ביטן: מה אתה לא יודע, קח אדריכל והוא יגיד לך בדיוק, מה זה הסיפור הזה?     

מיכאל אורן: במקום אחד כתוב שכן, ובא פקח ואומר לך שלא

מיכאל אורן:  אז אתה לא יודע

מיכאל אורן:  להביא עליי 50 שוטרים ואחר כך אומרים לי "אין שוטרים במדינת ישראל", עם רובים שלופים, שלא מבייש שום סיירת מטכ"ל – בואו, קחו טרקטורים, היית בא עם אופנוע של משטרה והייתי נותן לך את הטרקטורים

מיכאל אורן:  עכשיו, הוא אומר שיש פה צו של שופט שאומר שאסור לנו לעבוד; יש לנו צו של שופט שמדבר רק על הטרקטורים – אין פה שום דבר שאומר אם מותר לי, וגם אני לא יודע, אם מותר לי לעבוד או אסור לי לעבוד

דוד ביטן: תראו, אני מוכן לשמוע את כולכם, אין לי בעיה

דוד ביטן:  תכלס – אני לא באתי עכשיו כנציב תלונות הציבור ולברר אם כל בקשה היא בסדר או לא בסדר, אני באתי לראות אם אפשר לפתור את הבעיה באופן כוללני, זה התפקיד שלי

דוד ביטן:  אז אתם יכולים, כל אחד, אני אחכה איתכם פה כמה זמן שאתם רוצים

דוד ביטן:  תכלס – יותר לעניין הזה

דוד ביטן:  אני גם לא יכול לדעת - כל אחד בבקשה שלו - מי צודק ומי לא; לא בחנתי את הבקשות

רועי סנס: רועי סנס

רועי סנס:  חבר הכנסת ביטן, שלום

רועי סנס:  מכובדיי, עד עכשיו דובר על נציגי הרשות

דוד ביטן: רגע, אבל אמרתי שלפי הסדר

דוד ביטן:  תמתין רגע

דוד ביטן:  אתה רוצה להגיד משהו?     

רמי טצת: כן

רמי טצת:  רמי טצת, יושב ראש עמותת אופנועי הים בארץ

רמי טצת:  העמותה פעילה כבר קרוב לחמש שנים

רמי טצת:  אני בקשר פה עם רוב האנשים

רמי טצת:  הבעיה שלנו, המשתמשים, היא בעיה אחרת; בסופו של יום, אין לנו איפה לרדת

רמי טצת:  יש לנו שתי אופציות

דוד ביטן: כאילו, יש לך סירה?     

רמי טצת: אופנוע ים

רמי טצת:  לרוב אנחנו מגיעים מכיוון המרכז

דוד ביטן: יש לך בעיה לרדת עם אופנוע ים?     

רמי טצת: כן, תתפלא לשמוע

יגאל אלון: ירידה עולה 200 שקל

דוד ביטן: איך אתה רוצה שאני אפתור? הוא רוצה כסף, מה אתה רוצה שאני אעשה?     

יגאל אלון: לא, אנחנו מדברים על הירידה, אני לא מאחסן

רמי טצת: הזמן שלך יגיע, בבקשה, תן לי

רמי טצת:  אני אסביר בצורה מצוינת

רמי טצת:  ככה: אומנם הם רושמים שיש 12 או 13 מקומות – בפועל, נקודות הורדה פעילות יש אולי רק שש

רמי טצת:  עכשיו, חלקן, של איגוד ערים כנרת – את חוף גופרה, לדוגמה, איגוד ערים כנרת הוציא במכרז; עכשיו, עשו מכרז ענק – אני סתם נותן את זה כדוגמה – עשו מכרז ענק, ובמכרז לא נקבו בסכום שאני אצטרך לשלם עבור ההורדה

רמי טצת:  פתחו, הכל פתוח

רמי טצת:      עכשיו, אני אמור לשלם עבור כלי שאני מגיע איתו מהמרכז

רמי טצת:  תבין, מר ביטן, מדובר בכלים שהשווי שלהם הוא בין 130 ל-150 אלף שקל ככלי חדש

רמי טצת:  אתה מגיע מהמרכז, נוסע את כל הדרך – עזוב את כל העלויות, האוטו, הרכב, הכל – אתה מגיע למקום ואין לך איפה לרדת

רמי טצת:  אז יש לך עכשיו שתי אופציות: או חוף פרטי, שאתה נדרש לשלם בו בין 250 ל-350 שקלים, או החוף של גופרה, שהם לא קבעו במכרז כמה נצטרך לשלם שם, או חוף אחד בודד בכל הכנרת הענקית הזאת, שהוא חוף פרטי, ששם זה זוועת אלוהים; הירידה לא אפשרית, המקום מסולע בצורה בלתי רגילה

דוד ביטן: אז מה הבקשה? שיהיו ירידות שלא קשורות לחופים?     

רמי טצת: הבקשה היא לפתוח נקודות

רמי טצת:  נכון, נכון, לפתוח נקודות

רמי טצת:  בסופו של יום, הכנרת היא של כולנו

רמי טצת:  ועוד משפט אחרון, ברשותך: היות ובכל אופן אמרנו שנדבר במילה וחצי על נושא חופי הים – מילה, מר ביטן, זה באמת חשוב, כי המצוקה נמצאת גם שם

רמי טצת:  אני, כתושב ראשון, לדוגמה, לא יכול לנסוע כל פעם לכנרת כדי לרדת

דוד ביטן: אבל זה לא נושא הדיון שלנו כרגע

דוד ביטן:  בוא נסיים את נושא הדיון, אחר כך נתעסק בזה

דוד ביטן:  אני אחזור אליך

רועי סנס: יש פה עוד שני גופים שלא דיברו עד עכשיו: גוף היבואנים – שאותם מייצגים טל ותומר, ואותנו – שאנחנו מייצגים את בעלי הסירות

רועי סנס:  כל הדיונים פה הם דיונים נחמדים וטובים, ובאמת חשובים, אבל לא יכול להיות שיש בן אדם שקונה סירה, לצורך העניין, שהמדינה מאשרת לו לקנות אותה, סביב מיליון-מיליון וחצי שקל, ובסופו של דבר – הוא לא יכול להשתמש העונה בכלי, הכלי הזה שווה כמו אופניים בבגאז'

רועי סנס:  אין לו מה לעשות איתה

דוד ביטן: בגלל שאין איפה לחנות ואין איפה לרדת?     

רועי סנס: לאדם יש סירה – או אופנוע, לא משנה, זה אותו עניין - קנה אותה לפני חודש מטל, מיליון שקל, שילם עליה מיסים כדין; הסירה עומדת בחוף, הגיע עכשיו טריילר להוביל אותה, הסירה עומדת, אי אפשר להשתמש בה, החוף סגור, אין טרקטורים להוריד את הסירה הזאת בכלל

רועי סנס:  יש נהירה אדירה מהשוק, אנשים מוכרים סירות בגרוש וחצי – רק להיפטר מהן לפני שהמכה הגדולה תגיע

רועי סנס:  אנשים בפחד, אנשים בסטרס לא נורמלי בגלל הסיטואציה הזאת

רועי סנס:  במיוחד כשכולם גם יודעים שאמורות להיות 13 תחנות, שחלקן בכלל נמצאות באזורים פרטיים שבכלל לא מונגשים לציבור

רועי סנס:  זה כאילו שהכל, גם תוכנית התב"ע הזאת, לא מאורגנת כמו שצריך

רועי סנס:      ובאמת, אנחנו פה בקריאה לכולם – אני חושב שזה גם בשם היבואנים, גם בשם בעלי הסירות וכמובן, בעלי החופים – שבמקום להקשות אחד על השני, שכולם יעזרו אחד לשני; כי הענף הזה הוא הענף של ארץ ישראל היפה – לא של מעמד עליון, לא של האלפיון העליון, אלא של משפחות שפשוט רוצות להנות עם המשפחה במים

דוד ביטן: טוב

דוד ביטן:  הלאה, כן

אסף זנזורי: אהלן, אני אסף זנזורי מהחברה להגנת הטבע

דוד ביטן: אז רגע, חכה, בוא ניתן לאחרים

דוד ביטן:  נגיע אליך

דוד ביטן:  לצערי הרב, ישבת בצד הלא נכון

דוד ביטן:  נעבור אליך

יגאל אלון: אני יגאל סאלום מעמותת אופנוספורט השרון, בנתניה

יגאל אלון:  אנחנו באים לכנרת הרבה, גם השבת היינו בכנרת

יגאל אלון:  ובכנרת, כמו שאמרו, יש 13 ירידות – חוץ מחוף הדקל, שאפשר לרדת בו ואי אפשר לרדת בו, כי יש שם מלחמה של לפחות 100-200 אופנועים שבאים בשבת

יגאל אלון:  אין לאן לרדת, ואם יש לאן לרדת אז זה הרבה מאוד כסף, זה 200 שקל לירידה, 300 שקל לירידה

יגאל אלון:  והבעיה הזאת כללית

דוד ביטן: בנתניה אתה לא יכול לרדת?     

יגאל אלון: בנתניה, מרים מאשרת לנו לרדת בחוף פולג, אבל זה צריך להיות משהו ארצי, לא טובה

יגאל אלון:  עוד מעט יבנו שם מלונות וגם שם לא נוכל לרדת

דוד ביטן: אז איזה פתרון יש לזה, לדעתך?     

יגאל אלון: אני ישבתי גם עם אלי דלל וגם עם מירי רגב, ואנחנו גם עם עידית סילמן בגלל הירוקים; כל עשרה קילומטר להקצות ירידה לים - נתיב נסיעה, זה חוק; אני משלם ביטוח, אני משלם טסט, אני משלם הורדה, אני משלם כסף על כלי השיט – גם לי מגיע נתיב נסיעה, בלי שאני אצטרך לשלם עוד עמלות, עוד דברים לרשויות

יגאל אלון:  זה לא הוגן

דוד ביטן: אתה יודע, הרשויות אוהבות לגבות כסף

יגאל אלון: אוקיי, אז אם הממשלה תחוקק חוק שכל עשרה קילומטר, כל 20 קילומטר, לא משנה מתי, יש ירידה ומקום להעמיד חניון, להעמיד את הרכבים בחוץ - לא צריך את זה

דוד ביטן: אבל מה, ירידה עם אספלט והכל?     

יגאל אלון: כן, עם בטון, כמו בכל מקום

רמי טצת: לא משנה איזה סוג של ירידה, העיקר שתהיה ירידה כלשהי

רמי טצת:  סוגרים לנו את האופציה לרדת למים

יגאל אלון: כל הארץ באים היום לנתניה, וזה לא הוגן

דוד ביטן: כל מי שנמצא פה ידבר, ואז נעבור אליכם

יגאל אלון: לא, אבל אנחנו מדברים על הכנרת, בכנרת עצמה אין ירידות

יגאל אלון:  היא אומרת 13, זה אומר 12, זה אומר 11 – יש רק אחת: הדקל

יגאל אלון:  זהו

דוד ביטן: לא, לא, אמרו 13, אבל אחד נפל

יגאל אלון: 12, אבל בפועל יש רק אחת, רק הדקל, זהו

יגאל אלון:  ובתוכם יש מלחמה, וגם אותו סוגרים לפעמים

יגאל אלון:  הזוי

דוד ביטן: זה באמת דבר לא הגיוני

דוד ביטן:  אז תחייבו את בעלי המקום לעשות את זה, לעשות תוכנית

דוד ביטן:  אז בשביל מה יש רשויות? לא הבנתי, אתם צריכים לתת שירות לציבור

דוד ביטן:  ככה נראה לי

דוד ביטן:  הם לא עושים את העבודה – תחייבו אותם

דוד ביטן:  תגידו להם "אתם לא עושים את זה, יש לכם את זה בתב"ע

דוד ביטן:  אתם לא תעשו – תקבלו קנס"

דוד ביטן:  צריכים לשרת את הציבור

יגאל אלון: בדיוק - ירידה בחינם, אחסנה בכסף

דוד ביטן: לא יודע, אני לא נכנס לכסף

דוד ביטן:  זה לא התפקיד שלי כרגע לקבוע אם אתם תשלמו או לא תשלמו

יגאל אלון: לא, אבל איגוד כנרת והרשויות כן עשו שהחניונים – זה כסף לעירייה

יגאל אלון:  בחניון אתה משלם לעירייה כסף על המכוניות

יגאל אלון:  אז למה אני צריך לשלם להם כסף להוריד לחוף? אני מוריד עם האוטו שלי, הוא לא מוריד לי

דוד ביטן: סיימת? טוב

דוד ביטן:  הלאה

נדב בעדש: שמי נדב בעדש, אני מייצג את האזרח הפשוט

נדב בעדש:  אני מחזיק באופנוע ים 32 שנה

נדב בעדש:  בתוך 32 השנים האלה, כל שנתיים-שלוש נסגר בארץ חוף, כל שנתיים-שלוש

דוד ביטן: איפה, בכנרת?     

נדב בעדש: גם בכנרת, גם בים התיכון

נדב בעדש:  סתם לדוגמה, כדי להבין את העניין: יש את חוף גופרה – עבר למינהלת הכנרת, אתה משלם על הרכב חניון יומי; אבל אם אתה רוצה להוריד את אופנוע הים אתה צריך לשלם להם 200 שקלים ואתה מוריד עם הרכב שלך

נדב בעדש:  חוק פרוץ לגמרי, זה לא נורמלי בעליל

נדב בעדש:  עכשיו, היו עוד: חוף אמנון נסגר, חוף תמר נסגר

נדב בעדש:  שנה אחרי שנה החופים נסגרים

נדב בעדש:  מה שנשאר היום זה בעלי החופים, שמן הסתם משלמים המון כסף, אז הם גם גובים על הורדה – אבל איפה האזרח הפשוט שמגיע מנתניה לכנרת ורוצה להוריד את האופנוע למים, להנגיש אותו למים? למה אני אמור לשלם מאות שקלים בשביל שהאופנוע שלי ירד למים? אני לא משלם מספיק כל הדרך עד שהשגתי אופנוע ים, ושילמתי טסטים וביטוחים וכו'?     ובאה מינהלת הכנרת ואומרת: "לא, יש פה ירידה, אבל אסור, ופה יש ירידה, אבל אסור, ופה יש ירידה, אבל אסור" – ואז אתה מגיע לחוף אחד שהוא בחינם, חוף הדקל; פשוט זוועה להסתכל איך זה נראה – אם אתה לא מחזיק טנק אתה לא יכול להוריד את האופנוע למים

דוד ביטן: כן, אבל בכל מקרה, גם אם תהיה ירידה שלא קשורה לחופים – עדיין יצטרכו לשים שם בן אדם שיעשה סדר

נדב בעדש: ברור, הלוואי שיעשו את זה, הלוואי שיעשו את זה

דוד ביטן: ומי ישלם לאנשים שישמרו שם?     

נדב בעדש: אז אין בעיה, עוד פעם: אין בעיה שיגבו סכום מסוים, סביר ונורמלי, אין בעיה

נדב בעדש:  כמו חניון לרכב – שיגבו על אופנועי ים

נדב בעדש:  אבל אתה לא יכול להגיע לחוף וזה אומר לך "300 שקלים כדי להוריד את האופנוע למים", אתה מגיע לחוף הזה והוא אומר לך "לא, אצלי זה 200 שקלים להוריד למים" – למה אני אמור לשלם כסף? תקחו סכום נורמלי לכל בן אדם מן היישוב, שישלם את החניון, כמו שמינהלת הכנרת דורשים – 50, 60 שקלים ליממה כדי להוריד אופנוע ים למים, סתם לדוגמה

נדב בעדש:      חברים, החופים בכנרת נסגרים שנה אחרי שנה

נדב בעדש:  היה את תמנון, זה היה מתפזר מסביב לכל הכנרת; היום – אתה מגיע ביום שישי או שבת לחוף הדקל בכנרת, זאת רצועת חוף קטנה מאוד, יש שם מאות רכבים, עגלות של סירות ואופנועי ים, כי זה בחינם, ואם אתה רוצה להעלות את כלי השיט מהמים אתה מחכה שלוש-ארבע שעות

נדב בעדש:  כל שישי-שבת יש שם מלחמות עולם

נדב בעדש:  צריכים לתת לזה מענה, חברים

נדב בעדש:  אף פעם לא דנו בנושא הזה

נדב בעדש:  פנינו, עשינו, עם מי לא דיברנו? לא נותנים מענה

נדב בעדש:  גם לבעלי החופים, גם לבעלי אופנועי ים, גם לבעלי סירות – מישהו צריך לתת את הדעת על זה, חברים

נדב בעדש:      עכשיו, כשאתה מגיע למשרד הפנים מפנים אותך למשרד הספורט; אתה מגיע למשרד הספורט – מפנים אותך לתחבורה, וכיוצא בזה

נדב בעדש:  חברים, חייבים לעשות סוף לסיפור הזה, נחנקנו

נדב בעדש:  אני באמת אומר, אמיתי, אני 32 שנה לא מוותר על אופנועי ים, אבל השנה זה כבר נהיה קטסטרופה

נדב בעדש:  דיי, זהו

נדב בעדש:  התעייפנו, מספיק

דוד ביטן: סיימנו את הצד הזה? כן, רצית להגיד משהו?     

טל הולנדר: אני טל, נעים מאוד

טל הולנדר:  אני חלק מיבואני כלי השיט בארץ, מאקווה מרינה

טל הולנדר:  אנחנו יבואנים שעובדים בענף קרוב ל-30 שנה

טל הולנדר:  אני דווקא רוצה להתייחס יותר לרמת המאקרו, אני חושב שבמיקרו אי אפשר לפתור כרגע שום דבר, כי לכל אחד יש את הבעיות שלו

טל הולנדר:  ברמת המאקרו – נראה לי שיש פה תמנון עם המון זרועות, שזרוע אחת לא מדברת עם השנייה: משרד האוצר – שבאו בצורה של אכיפה ברוטלית, כמו חומה ומגדל, ביום אחד, בום טראח, והוא מבצע את העבודה שלו, ויכול להיות שבעיניו זה נכון; בעוד שהגברת הנכבדה מהתכנון אומרת שכל שביל צריך להיות ירוק, ואני מאוד בעד הירוקים וגם נלחמתי בעד זה בעבר; אבל בסופו של דבר, יש משהו הרבה יותר רחב מזה, וצריך לשבת לשולחן, כל הגופים ביחד, ולהירתם לצורך העניין הזה

טל הולנדר:      כי כרגע כולם הם אנטי

טל הולנדר:  הוא אנטי – באמת, זה לא מעניין אותו, פשוט לא מעניין אותו אם אנחנו נרד למים או לא; והיא – לא ברמה האישית, כמובן – אותה באמת לא מעניין שיש לנו עכשיו מאות אנשים שמתקשרים אלינו ורוצים למכור את כלי השיט שלהם, בעוד שהענף הזה התפתח ב-15 השנים האחרונות בצורה מדהימה, וכל שנה-שנתיים אנחנו מארגנים את אליפות ישראל בסקי מים בכנרת, וזה משפחות וילדים, וטבריה נהנית מאין ספור כספים כל שנה, וכל הפריפריה באזור נהנית מהדברים האלה

טל הולנדר:  הם באים עם הפקחים והם באים עם השבילים, בעוד שאי אפשר לעשות שם שום שביל ירוק, זה ניתוק מהמציאות, זה פשוט ניתוק

טל הולנדר:      עכשיו, יכול להיות שזה תפקידה וזה תפקידו, אבל כולם צריכים לשבת ביחד, אולי כמו בהרבה דברים אחרים במדינתנו הנחמדה, ולנסות לפתור את הבעיה ברמת המאקרו, שתהיה לך מוטיבציה לעזור לנו

טל הולנדר:  אתה לא מעוניין לעזור לנו, אתה כנראה מעוניין להביא כמה שיותר קנסות ביום אחד מיחידת האכיפה, יחידת הקומנדו, שאתה עומד בראשה

טל הולנדר:  אותו דבר עם הגברת הנחמדה, בדיוק אותו דבר – כנראה שהיא נמדדת בזה שהשביל הזה יהיה ירוק והשביל הזה יהיה אדום

דוד ביטן: אני מציע: אל תתן ציונים לאנשים, בסדר?     

טל הולנדר: לא, זה לא בקטע של ציון

טל הולנדר:  אבל אני חושב שזה ברור שאין פה איזושהי מוטיבציה משותפת של כולם לפתור את הבעיה, ואנחנו צריכים לפתור את הבעיה, להסדיר

טל הולנדר:  ועכשיו, ממחר בבוקר, יש לנו מאות אנשים שלא יודעים מה לעשות, פשוט לא יודעים מה לעשות, כי אי אפשר לרדת עם הסירות למים

טל הולנדר:  דיבר פה ג'וזף הנחמד שיש לו 1000 מקומות לכלי שיט, מצב אבסורדי לחלוטין, שאי אפשר לרדת שם למים

טל הולנדר:  אבל זה לא הפתרון, הפתרון הוא הרבה יותר כללי

דוד ביטן: למה? זה פתרון לכנרת

טל הולנדר: נקודתי לעכשיו – כן

טל הולנדר:  אני רוצה שבסופו של דבר הכנרת, כמו בכל אגם בחו"ל, כמו בארצות הברית וכמו באירופה, תהווה מוקד משיכה לכלים שלא יכולים להיות בשום מקום אחר

טל הולנדר:  זאת אומרת, אותה סירה בכנרת – היא לא יכולה ללכת לים, היא פשוט לא יכולה

טל הולנדר:  זה הכל

טל הולנדר:  זאת תרבות, זה משהו תרבותי, זה משהו שנמצא בכל מקום אחר, ולא מאפשרים לנו לעשות את זה

דוד ביטן: הסירות של הכנרת לא יכולות להיות בים?     

טל הולנדר: לא יכולות, פשוט אסור

טל הולנדר:  ודרך אגב, עוד עניין – של הגרירה, מה שאתה הזכרת קודם: אי אפשר, גם על פי חוק, אסור לגרור את הסירות האלה מרעננה או מתל אביב לכנרת

טל הולנדר:  כלומר, המחוקק גם לא מאפשר לגרור אותן, וביד השנייה לא מאפשר לשים אותן שם

טל הולנדר:  זה קפקאי לגמרי, זה הזוי

דוד ביטן: מסוק ייקח את זה מתל אביב

טל הולנדר: רק יסעור, אולי, ואין הרבה כאלה

דוד ביטן: והמסוק ייקח את זה חזרה

דוד ביטן:  זה בעצם מה שאתם רוצים

דוד ביטן:  אני לא מבין את זה

טל הולנדר: זאת פשוט התעלמות מהמציאות

דוד ביטן: טוב, הבנו, הבנו

דוד ביטן:  בבקשה

תומר בלום: אני תומר בלום, אמביל-ים, דור רביעי לעסק של ייבוא כלי שיט

תומר בלום:  רציתי להוסיף לדברים של טל – אנחנו יבואנים מאותו התחום

תומר בלום:  קודם כל, חשוב לראות שנעשית פה פגיעה אדירה בספורט הימי בארץ, כאשר כל המדינות השכנות לנו מפתחות – ואנחנו מדינה מפותחת – את התחום, בונות מרינות, נותנות הנגשה לציבור; אצלנו – זה הסתיים

דוד ביטן: טוב, בכנרת אי אפשר לבנות מרינה

דוד ביטן:  אם זה היה אפשרי, בכלל לא היינו פה בדיון הזה

תומר בלום: נכון, אבל הנקודה היא שבמדינות שכנות מפתחים את זה ובונים ללא הרף, ומבינים, מפן כלכלי, כמה זה מכניס למדינה; ואצלנו לא מבינים את זה

תומר בלום:  עכשיו, הנזק הכלכלי שיש מהפגיעה בתחום הזה – בסופו של דבר אנחנו בוועדת הכלכלה – לא מדברים פה על איזה כוח ומנוף כלכלי תחום כלי השיט בכנרת מכניס במהלך העונה, והעונה אצלנו היא ארוכה, אנחנו מדברים על ממרץ עד נובמבר

דוד ביטן: כמו מה?     

תומר בלום: כמו מלונאות, מסעדנות, נותני שירותים

תומר בלום:  זה כוח אדיר

תומר בלום:  10 מיליון שקל בשבוע כניסה לאגם הזה

תומר בלום:  הפסקה של התחום הזה זאת פגיעה אנושה

תומר בלום:  אפשר להביא בעלי מקצוע, נותני שירות מטבריה, שיסגרו עסקים אם סוגרים את כל התחום הזה

תומר בלום:  משפחתי שטה בכנרת משנות ה-50

תומר בלום:  זה ספורט מדהים, יש בזה דברים מדהימים

דוד ביטן: מה יש לך, יאכטה כזאת?     

תומר בלום: יש לי סירה, כן

דוד ביטן: אז איזה ספורט יש בו? עולים על היאכטה ונוסעים

דוד ביטן:  דרך אגב, אני לא מצליח לעלות מהמים (צוחק)

תומר בלום: חבר הכנסת ביטן, זה ספורט

תומר בלום:  ספורט זה סקי מים

תומר בלום:  אנחנו ניקח אותך ואתה תראה שאתה מסוגל

דוד ביטן: ארבעה איש מעלים אותי

תומר בלום: לא, לא, הן יכולות לסחוב אותך, הן סירות חזקות

דוד ביטן: בשביל אלה שמעלים אותי זה ספורט, זה הרמת משקולות (צוחק)

תומר בלום: חבר הכנסת ביטן, אנחנו מייבאים כלי שיט, אף אחד לא עצר אותנו מייבוא כלי השיט

תומר בלום:  אנחנו מייבאים ומוכרים כלי שיט

דוד ביטן: הבנתי, הבנתי

דוד ביטן:  גובים את המכס, הכל בסדר

תומר בלום: גובים הכל, אבל יש עכשיו ירידת ערך

תומר בלום:  יש פגיעה אדירה, שכרגע אנחנו עם מלאי שאנחנו לא יכולים למכור

דוד ביטן: תחנו בים המלח ואז תיסעו

תומר בלום: כן, בדיוק

תומר בלום:  יש פגיעה אדירה - אנחנו מייבאים ויש לנו מלאי, ולא יכולים למכור

תומר בלום:  ולקוחות מפחדים למכור כרגע והערך יורד – יש פה פגיעה כלכלית קשה

דוד ביטן: למה שיקנו אם הם לא יכולים לעשות כלום?     

תומר בלום: בדיוק, בדיוק

תומר בלום:  אז יש פה מצוקה ואף אחד לא נותן פתרון

תומר בלום:  ולאף אחד גם לא אכפת שיש עסק

דוד ביטן: אבל האופנוע – אפשר בכל מקום, נכון?     

תומר בלום: כן

תומר בלום:  אני אסביר לך עוד משהו לגבי הסירות: הסירות יושבות על גרורים אמריקאיים עם היתר של משרד התחבורה, שאך ורק לגרר מורשה יש שימוש לגרור – לכן אני לא יכול לגרור עם רכב פרטי – ורק לשימוש בחניוני סירות מסביב לכנרת

תומר בלום:  אזור תפעולי, אבל גם לא נותנים את האזור התפעולי

דוד ביטן: אז את שומעת, מינהל התכנון? אז סירה מיועדת רק לחנייה בחניונים של הכנרת, היא לא מיועדת לחנייה אחרת

דוד ביטן:  אתם צריכים לתת פתרון לעניין הזה

דוד ביטן:  זה שעשיתם נקודות הורדה בלי לחשוב על זה – זה נשגב מבינתי, נשבע לכם

דוד ביטן:  כאילו מה, מה חשבתם? שמאיפה הסירה תבוא? לא מבין את זה

ענת אריאלי: אני לא אמרתי שלא צריך לעשות תכנון לחניונים

דוד ביטן: לא, אבל היא רוצה שאתם תעשו את התכנון

דוד ביטן:  תנו לה רגע

דוד ביטן:  זה לא התפקיד שלה

דוד ביטן:  התפקיד שלה זה להריץ את התוכנית כמה שיותר מהר, ובסופו של דבר לאשר את זה, תוך בדיקת התוכנית, אם היא מתאימה או לא מתאימה

דוד ביטן:  זה הדבר

דוד ביטן:  ושימוש חורג, כמובן – זה שאתם דוחים שימוש חורג על מקום שיכול לעשות 1000 חניות ולפתור את כל הבעיה בכנרת, אני לא מבין את זה

דוד ביטן:  אתם אומרים שהוא לא מתאים מבחינת הגנת הסביבה?     

ענת אריאלי: לא

ענת אריאלי:  אני רוצה להגיד שכשעשינו את תמ"א 13/13, הצוות הלך ובחן את כל חופי הכנרת, הלכו שם ברגל, ואנחנו חילקנו את חופי הכנרת לארבעה סוגים של חופים, כאשר יש רק קו אחד – הטבעי השמור – שבו לא ניתן לפתח

ענת אריאלי:  אבל הורדנו מגבלות אדירות לעומת המצב התכנוני שהיה קודם, אז אי אפשר לבוא ולהגיד "אתם רק הצבים, אתם רק מחבקי עצים"

דוד ביטן: בסדר, הם מקבלים את הצבים, את יודעת

דוד ביטן:      מישהו מכם רוצה להגיד משהו? הצד המקצועי

דוד ביטן:  הגנת הסביבה – תכף, אתם הבעייתיים ביותר, אתם בסוף

נדב הדר: אני רק רוצה לחדד

נדב הדר:  אני נדב, מהנדס העיר של חדרה

נדב הדר:  אני פה גם בכובע של פורום רשויות החוף, ואני בעצמי משתמש אינטנסיבי בספורט ימי, גלישת רוח, קייטים, גם עשיתי סקי בכנרת, ואני מכיר את כל הדברים האלה

נדב הדר:  אני פשוט רוצה לחדד את הדברים שנאמרו

נדב הדר:  על פניו, נראה שחלק גדול מהאירועים שאתם מדברים עליהם בכלל אמורים להתכנס ברמת רישוי מקומי, זאת אומרת, זה לא מינהל התכנון – אתם צריכים ללכת לוועדות המקומיות שלכם, ואתם פשוט מוציאים היתר בנייה

נדב הדר:  בשימוש חורג, אכן

נדב הדר:      מאחר שיש עוד שחקן – וסליחה שאני חוזר, אני רק מחדד טיפה – העיריות הן לא שחקן יחיד, צריך גם את הוולחו"ף; סביר להניח שמה שהוולחו"ף ירצה לראות זה איזושהי תחילה של תוכנית מפורטת

דוד ביטן: לכן אמרתי שיגישו תוכנית מראש, ואחר כך את זה

דוד ביטן:  לא להפך

נדב הדר: בדיוק

נדב הדר:  וזה אולי קשור גם ליחסים שלכם עם הוועדה

נדב הדר:  ברגע שהפקדת או קלטת תוכנית מפורטת – הוולחו"ף גם אמורים לשחרר

נדב הדר:  ואני חושב שאולי פה נציגת מינהל התכנון אמורה לסייע טיפה מול הוולחו"ף

נדב הדר:  עכשיו, לגבי האירוע הזה – מה שאתה צריך לעשות זה לנסות להילחם על זה שהאיתור שלך ייכנס לתמ"א

נדב הדר:  לכאורה אין לך איתור, אז אתה יכול להגיש – לצורך העניין – שימוש חורג, ולא יאשרו לך בחיים

נדב הדר:  אתה צריך לדייק את נושא ההורדה, וככל שיגידו לך שבתמ"א כן – אז תיכנס לאותה פרוצדורה

דוד ביטן: הבעיה אצלו היא שהם אומרים שיש בעיה מבחינת הטבע, זאת בעיה שקשה לצאת ממנה

דוד ביטן:  רבותיי, אתם רוצים להגיד משהו? תגידו

עופר בן עזרא: כן

עופר בן עזרא:  שוב, אני עופר, מנהל נמל טבריה 15 שנה כמפקח ימי, ומנהל הנמל קרוב לעשר שנים

עופר בן עזרא:  קודם כל, בואו נעשה הגדרות: סירה זה עד שבעה מטר, משבעה מטר עד 24 מטר זה ספינה, ומ-24 מטר – אונייה

עופר בן עזרא:      קודם כל, הצורך שיהיו בכנרת חניונים זה צורך חיוני, יש בכנרת מאות כלי שיט, סובב כנרת – בכנרת אני מתיר להם רק באחסנה יבשה, אין שהייה ואין עגינה של כלי שיט בכנרת בלילה

עופר בן עזרא:  בהנחה שירדו למים בצורה פרטיזנית ויעגנו בלילה, אז תהיה לנו בכנרת בעיה אקולוגית מאוד רצינית - כמה כלים יטבעו, יש בכנרת רוחות מזרחיות, "שרקיות", רק לאחרונה מספר כלים שלא היה להם איפה לעגון עגנו וזרקו עוגנים בכנרת וטבעו, ויצרו בעיה אקולוגית

עופר בן עזרא:      לכן, חשוב מאוד שהאחסנה תהיה אחסנה יבשה, חשוב מאוד שיהיו חניונים

עופר בן עזרא:  ככל שאנחנו מצמצמים את מספר החניונים – עלות השכירות של החניונים קופצת לסכומי עתק, ואני לא אכנס למספרים

עופר בן עזרא:  יש מספר מקומות, או חניונים, שירדו מהנקודות האלה; אפשר לעשות תוכנית מפורטת ולהחליף אותם

עופר בן עזרא:  בתמ"א 13/13 אתה יכול להחליף אזור באזור, אבל אתה צריך להגיש תוכנית מפורטת, וצריכים לעשות העתקה של אזור מסוים לאזור אחר – יכול להיות מעין גב לאון, או מכל מיני מקומות אחרים

עופר בן עזרא:      הבעיה המרכזית שלי היום היא התאונות בכנרת, זה כושר הנשיאה של הכנרת, כמות כלי השיט בכנרת

עופר בן עזרא:  רשות הספנות – וגם חידדנו את הנושא הזה היום, לפני הדיון – ואנחנו נצא במחקר מסוים, שאוניברסיטת חיפה, מכון וידרא, יבצע חקר מסוים: מה כושר הנשיאה, מה כמות כלי השיט שהכנרת יכולה לשאת

עופר בן עזרא:  ועל פי זה נקבל החלטות בעתיד

דוד ביטן: זאת אומרת, לא כולם יכולים לרדת, אלא תהיה איזו כמות מסוימת

דוד ביטן:  אבל איך אתה יכול לפקח על זה?     

עופר בן עזרא: זה באמצעות חמ"ל מסוים, עם צ'יפים מסוימים

עופר בן עזרא:  נגיד, אם החלטנו שירדו 600 כלים ביום אחד – נגיע ל-600 ואז נגיד למספר חניונים לעצור

דוד ביטן: אז כל הקודם זוכה? משהו כזה?     

עופר בן עזרא: יכול להיות, אבל קודם כל שנגיע לזה

יגאל אלון: אני חושב שבמקום זה תעשו בדיקת אלכוהול במים ולא יהיו יותר תאונות

יגאל אלון:  אנשים נוסעים עם בירה ביד

עופר בן עזרא: רק בשבוע שעבר אני העליתי את הנושא הזה

דוד ביטן: זה כולל אופנועים, מה שאתה אומר?     

עופר בן עזרא: זה כולל הכל

עופר בן עזרא:  אני העליתי את הנושא הזה בשבוע שעבר, בוועדה של פוגל לגבי חוק האלכוהול

עופר בן עזרא:  יש בכנרת יותר אלכוהול מדלק

עידית חנוכה: לא, אבל הנושא לא באכיפה

עידית חנוכה:  הייתה בזמנו הצעת חוק פרטית בנושא ומשרד התחבורה אמר "stop, אנחנו עובדים על איזשהו מהלך כולל"

עופר בן עזרא: אני סייעתי לכתוב את חוק האלכוהול לפני חמש-שש שנים, זה נמצא באיזשהו מקום, בין ועדות כאלה ואחרות

עופר בן עזרא:  צריך לקדם את זה

עידית חנוכה: צריך שיגיע לכנסת, הכנסת תטפל

דוד ביטן: עוד מישהו רוצה להגיד משהו? בבקשה

נדב בעדש: רק תיקון קטן לגבי הכמויות בכנרת: כל הכמויות בשנים האחרונות זה מהסיבה הפשוטה שחופים בים התיכון נסגרים אחד אחרי השני – מאשקלון עד נתניה אין נקודת הורדה אחת, כל הערים סגרו את ההורדות בחופים בים התיכון

נדב בעדש:  מה יעשו כל אלה שמחזיקים אופנועי ים? אני מדבר כרגע על אופנועי ים

נדב בעדש:  זאת הבעיה של הכמויות האדירות בכנרת

נדב בעדש:  אם יפתחו בים התיכון נתיבים לאופנועי ים אנחנו לא נרוץ עד הכנרת

נדב בעדש:  כי היום, הברירה שלך היא או בנתניה – כשאתה תושב נתניה ויכול להוריד אופנוע, או באשקלון – שזה מותנה בשעות וימים מסוימים

דוד ביטן: אין לאופנועי ים מקומות ללכת?     

נדב בעדש: אין איפה להוריד, אין

נדב בעדש:  למה רצינו להכניס גם את הים התיכון? הבעיה שהוא מדבר עליה היא מוכרת, העניין הוא שאם יפתחו חופים בים התיכון – אתם תורידו 70 אחוז מאופנועי הים שכן מגיעים לכנרת

רמי טצת: אני רוצה לענות שנייה על העניין הזה, אם אפשר

רמי טצת:  יש פה באמת את העניין של בין משרד הפנים למשרד התחבורה, ואני הייתי בנושא הזה המון וגם ערערתי המון מול משרד התחבורה

רמי טצת:  מצד אחד, משרד התחבורה אומר "הם לא יוכלו לרדת במרינות", למרות שהייתה החלטה מסוימת של השר כץ שכן נרד במרינות

ירון שוורץ: קודם כל, אתה טועה ומטעה

רמי טצת: אני לא טועה ואני לא מטעה

ירון שוורץ: אז אני הייתי בישיבה, אתה מטעה

רמי טצת: אני לא טועה ולא מטעה, יש סיכום, ואני יכול לשלוף את הסיכום

רמי טצת:  רגע, שנייה, שנייה

דוד ביטן: בלי, בלי

דוד ביטן:  בסדר, נתתי לך

דוד ביטן:  לא נכנס עכשיו לוויכוח

רמי טצת: מר ביטן, אני ארד מהעניין של המרינות, אני רק רוצה להסביר את הנקודה

רמי טצת:  זה מאוד חשוב

רמי טצת:  אני לא רוצה להיכנס לוויכוח

רמי טצת:  הנקודה הזאת מאוד חשובה

רמי טצת:      הנקודה היא שמצד אחד, אנחנו לא יכולים להיות במרינות, ואנחנו יכולים להיות רק בחופים; עכשיו, איזה אינטרס בעולם יש לראש עיר – לדוגמה, קח את ראש עיריית בת ים – איזה אינטרס יש לו עכשיו לפתוח חוף לאופנועי ים? אין לו אינטרס

רמי טצת:  על כל סוכת מציל הוא מקבל בסביבות 6-7 מיליון שקל תקציב ממדינת ישראל, הוא מעדיף שבכל נקודה ונקודה תהיה לו סוכת מציל, הוא בכלל לא רוצה את אופנועי הים

רמי טצת:  מבחינתו, אופנועי הים זה עלויות, עלות תפעולית של חוף כזה זה חצי מיליון שקל, המדינה לא מוכנה לתמוך בנקודה הזאת

רמי טצת:  מה הוא עושה? "אופנועי ים לא ירדו פה" – אז הם לא יורדים בהרצליה, לא יורדים בתל אביב, לא יורדים בשום מקום

רמי טצת:  היכן? בכנרת

דוד ביטן: עכשיו הדייגים מהכנרת שלחו לי שגם להם יש בעיה (צוחק)

דוד ביטן:  כן

רמי טצת: מה השם של כבודו? אם אפשר

ירון שוורץ: ירון שוורץ, רשות הספנות והנמלים

ירון שוורץ:  בנוגע להורדת כלי שיט

רמי טצת: אתה לא היית בפגישה עם השר

ירון שוורץ: אני הייתי איתך, וזה לא מה שנאמר

דוד ביטן: אני לא מבין, אתה מנהל את הישיבה או מה? לא הבנתי

דוד ביטן:  אתה לא חושב שאתה מגזים קצת?     רגע, אתה אחראי על כל הארץ? לא רק בכנרת, נכון?     

ירון שוורץ: כן, רשות, כל הארץ

דוד ביטן: אז בעצם אתה הכתובת, אז קדימה

ירון שוורץ: יאללה, קדימה

ירון שוורץ:  אז קודם כל, יגאל אמר פה שאפשר כל עשרה קילומטר; אז המחוקק מאפשר בכל הים התיכון, בכל חופי הים התיכון – אבל מטיל את זה על הרשות המקומית

דוד ביטן: אז אומרים לך שלרשות המקומית אין אינטרס לפתוח פתח

ירון שוורץ: בסדר, אני באתי לשים את הדברים על דיוקם

ירון שוורץ:  כתוב בחוק "למעט דרכים שהוסדרו על פי חיקוק, ובכלל זה תחום שרשות מקומית פרסמה הודעה כי הוא מיועד להורדת כלי שיט" – זאת אומרת, ממש כתוב איך עושים את זה

ירון שוורץ:  אז זה עניין עם הרשות המקומית, שרוצה להיטיב עם התושבים שלה והיא תעשה את זה

ירון שוורץ:  אנחנו פטורים מזה, כי יש דרך לעשות

ירון שוורץ:  זה העניין שרציתי להדגיש

ירון שוורץ:      בנוסף למה שאמר עופר, מנהל נמל טבריה, הנושא של ספינות – שזה שבעה מטר עד 24 מטר - מוסדר היום; ש-20 כלי שיט כאלה, מוסדרים, אי אפשר להוסיף אפילו אחד

ירון שוורץ:  אז יהיה נכון להסדיר גם את הנושא של כלי השיט הקטנים, שהם שבעה מטר, אולי קצת יותר, אבל הם לא ספינות

ירון שוורץ:  הספינות האלה רשומות, יש הוראת שעה על העניין, שמתחדשת כל חמש שנים

דוד ביטן: שמה?     

עופר בן עזרא: אלה בעצם אוניות התיירות הגדולות, שנמצאות באגם – יש לנו 21 כלים ואנחנו הקפאנו מצב ב-2013

דוד ביטן: אלה הגדולות האלה?     

עופר בן עזרא: אלה הגדולות

עופר בן עזרא:  יש הוראת שעה, אבל אנחנו יכולים להכניס בעתיד כלים עם מנוע חשמלי

עופר בן עזרא:  עכשיו, אני אדגיש עוד כמה דברים קטנים שהדגישו פה

דוד ביטן: הוראת שעה של איזה משרד?     

ירון שוורץ: שלנו, שלנו

ירון שוורץ:  בעיון של משרד הבריאות

עופר בן עזרא: אני אדגיש עוד כמה דברים קטנים: רוב הכלים היום הם כלים שמבחינה אקולוגית – בעבר היו כלים עם מנועי שתי פעימות; מנועי שתי פעימות היו מוציאים את גזי הפליטה שלהם, עם השמן והכל, למים – היום רוב הכלים הם עם מנועי ארבע פעימות, הכלים באמת יותר אקולוגיים, והם בנויים גם לאגמים, מפליגים בארצות הברית, בקנדה, באירופה

עופר בן עזרא:  אבל רוב הכלים שאנשים רוכשים היום הם עם חרטום פתוח, הווה אומר: אין להם בכלל יכולת להפליג בים התיכון, בגלים, כולם מיועדים לאגמים

דוד ביטן: יש לנו אגם אחד

עופר בן עזרא: כן, יש פה אגם אחד

עופר בן עזרא:  ורוב הכלים האלה הם כלים שנעים עד שמונה וחצי מטר, ורוב רובם של הכלים האלה נמצאים בכנרת

דוד ביטן: הגנת הטבע?     

רמי טצת: מה הבעיה לתת לנו אפשרות לרדת במעגנות?     

דוד ביטן: לא, לא, אתה לא יכול לדבר

דוד ביטן:  אתה לא יכול

דוד ביטן:  לאט-לאט, הגזמת

דוד ביטן:  כן, הגנת הטבע

אסף זנזורי: אסף זנזורי מהחברה להגנת הטבע

אסף זנזורי:  אני רוצה לחבר את זה קצת לתמונה היותר רחבה, כי אנחנו רואים את זה בהרבה שימושים – יש שימוש, הוא שימוש חשוב, צריך להסדיר אותו

דוד ביטן: רגע, אתם יושבים בוועדה המחוזית?     

אסף זנזורי: אני יושב בוולחו"ף, בוועדות המחוזיות, בכל הוועדות

דוד ביטן: זאת אומרת, גם אתה צריך לחתום בסוף

אסף זנזורי: גם אנחנו צריכים

אסף זנזורי:  לא לחתום, אבל לא להתנגד

אסף זנזורי:  ויש היגיון מסוים בהצעות, אבל בסופו של דבר, גם תמ"א 13/13 – מה שמינהל התכנון אמרו פה – בא לעשות הרבה סדר, להוריד הרבה חסמים, יש גם דברים שלא אהבנו, בגמישות מסוימת

דוד ביטן: בינתיים אני לא רואה שפתרו איזה חסם

דוד ביטן:  מה, איזה? אין ירידה, אין ירידות, אין כלום

אסף זנזורי: אבל בסופו של דבר, ואתה מכיר את זה, מישהו חייב להגיש תוכניות בשביל שדברים יתממשו

אסף זנזורי:  אבל לא בזה רציתי לגעת, זה נאמר הרבה

אסף זנזורי:  צריך להבין לגבי השימושים: יש בארץ מעט חופים, חלק מהם סגורים למשרד הבטחון, חלק סגורים לתשתיות, ולחלק יש שימושים אחרים – אנשים שוחים, ספורט ימי אחר, ואני מסכים איתכם שגם זה ספורט, כמובן

אסף זנזורי:  אבל לא רק ספורט

אסף זנזורי:  ולפעמים הדברים מתנגשים, ספורט מתנגש בספורט

אסף זנזורי:      עכשיו, כשיש לך אנשים ששוחים ועושים סאפ, גלישת רוח, גלישת גלים ועוד סוגי ספורט אחרים, צלילות ודברים אחרים, צריך לשים לב שאם אתה מעמיס יותר מדי – אתה חושב שהורדה כל עשרה קילומטר תביא לנו מלא אופנועי ים – זה יתנגש בשימושים אחרים בחוף, חשובים

אסף זנזורי:  יש אופנועי ים, אבל גם יש הרבה מכוניות, ואתה לא יכול להגיד "אני קניתי מכונית, אני תקוע בפקקים – תבנו לי עוד כבישים", זה לא עובד ככה

אסף זנזורי:      כל הרעיון הוא שאנחנו צריכים לנהל את המשאב

אסף זנזורי:  יש לנו משאב מוגבל, צריך לנהל אותו – גם לאדם וגם למשתמשים האחרים

אסף זנזורי:  גם, כמובן, לסביבה, אין מה לעשות – אתה בא לכנרת בשביל לראות משהו, אתה לא בא בשביל לראות אגם חומצי שלא יישאר לך כלום ממנו

אסף זנזורי:  כל הדבר הזה חייב להיות מנוהל

אסף זנזורי:  אנחנו בעד סדר, וכמובן גם בעד סירות וגם הפעילות הימית, אבל במידה

דוד ביטן: כן, אבל צריך לתת להם את האופציה

אסף זנזורי: צריך להגיש תוכניות, נבחן אותן אחת-אחת, ואני בטוח שכולם ירצו לאשר ולקדם אם זה יתאפשר

דוד ביטן: טוב, הבנו

דוד ביטן:  איגוד ערים, בבקשה

דנה בכר: רק רציתי להוסיף עוד משהו ולחזק פה גם את מה שאמר הבן אדם שם וגם את מה שאמר עופר, באמת בקשר לכושר הנשיאה של הכנרת, גם שמענו את כל מה שקורה בים התיכון; אפשר להגיד מחר שכל עשרה קילומטר עושים איזושהי נקודת הורדה, אבל בסופו של דבר, אף אחד לא ישב וחשב כמה כלי שיט נמצאים באגם ברגע נתון – כשיש לנו 3

דנה בכר: 5 מיליון נופשים רק באיגוד ערים כנרת

דוד ביטן: היא אמרה שהם עושים על זה תוכנית

דנה בכר: נכון, כי בסופו של דבר זה עניין של בטיחות

דוד ביטן: אז בגלל זה אתם לא מקדמים?     

יגאל אלון: לא, אבל אנחנו נכנסים 300 מטר למים, אנחנו לא נשארים ברצועת החוף

יגאל אלון:  אסור לנו

דנה בכר: אבל בסופו של דבר יש פה אירוע לנהל, והוא אירוע בטיחותי ממדרגה ראשונה, של עירוב של הרבה מאוד רוחצים

דוד ביטן: אז בגלל זה אתם לא נותנים לרדת?     

דנה בכר: לא

דוד ביטן: הבנו את הטענה, נאמר שבודקים את העניין הזה, הם צריכים להגיש תוכנית

דוד ביטן:  אבל זאת לא הסיבה שבגללה אין ירידות

יגאל אלון: לא, לא, אני אמרתי שהצורך קיים, הצורך קיים

דוד ביטן: לא, אנחנו לא נתחיל עוד פעם את הדיון, תעשו לי טובה

נדב בעדש: לא, רק להגיד שאסור לנו להיות ברצועת החוף

דוד ביטן: אנחנו נישאר פה עד 12 בלילה, הם יגידו מילה ואז כולם ירצו לדבר

חיים אקנין: לא, אני רק רוצה לחדד את הנושא של סוף עונה, שאבי, ידידי, אמר שהוא נתן לנו אישור עד סוף העונה – הוא לא נתן עד סוף העונה, אלא עד 1 בספטמבר, סוף העונה זה 1 בדצמבר

דוד ביטן: אני אגיד לכם מה הרעיון שלי, ושכולם יחשבו עליו, אני לא מסכם היום

דוד ביטן:  ונעשה ישיבה נוספת אחרי שתשקלו את הרעיון הזה

דוד ביטן:  קודם כל, ההרגשה שלי היא שגם בעלי הקרקע אשמים, במובן הזה שהם לא ממהרים להגיש תוכנית, חיים את החיים איך שהם ומצפים שהרשויות לא יעשו שום צעד

דוד ביטן:  לכן, לדעתי, זה צריך לבוא באופן מרוכז

דוד ביטן:      קודם כל, נתחיל ב-12 החופים האלה שאפשר לרדת מהם

דוד ביטן:  אני חושב שמינהל הכנרת צריך לקחת אדריכל מרכזי שיעשה את כל העבודה, אדריכל שיש לו ניסיון בזה, לא סתם אחד; תוך חצי שנה יגישו בקשה לכל החופים האלה, הם ישתתפו בהוצאות, כמובן, הוועד שלהם ישב איתכם, תגידו מה ההוצאות, כדי שהם ייכנסו לעניין הזה

דוד ביטן:  בינתיים, מינהל האכיפה יעשה עיכוב ביצוע, בגלל שאתם, מינהל הכנרת, לקחתם את זה על עצמכם; תוך חצי שנה לכל היותר, שיגישו את כל התוכניות; אחר כך, עוד שלושה חודשים, שיגישו בקשות לשימוש חורג

דוד ביטן:  בינתיים, מי שהגיש בקשה לשימוש חורג ורואים שיש לזה תכלית – הם יעכבו את הביצוע

דוד ביטן:  תחשבו על הכל, אני לא אומר לכם לתת לי תשובה כרגע, זאת ההצעה שלי

דוד ביטן:      לגבי חופים שהם לא ב-12 – אותו אדריכל גם ייכנס לזה

דנה בכר: אנחנו פשוט לא יכולים לתכנן בחופים פרטיים, אנחנו לא הסמכות לעשות את זה

דנה בכר:  יש לנו תחום אחריות ואנחנו לא יכולים לתכנן עבורם

דוד ביטן: אין ברירה

דוד ביטן:  אתם לא מתכננים עבורם, אתם מגישים תב"ע באופן כללי

דוד ביטן:  הם חותמים לכם על זה, מה זאת אומרת? מה זה "אתם לא יכולים"?     

דנה בכר: אנחנו לא יכולים לעשות תוכנית עבור מישהו אחר

דוד ביטן: תקשיבו, הם לא יעשו את זה, ייקח להם שלוש שנים לעשות את זה – ייקחו אדריכל, כל אחד יבחר אחד; עד שהוא יעשה - בינתיים הוא יתנפל עליהם

דוד ביטן:  חבר'ה, צריך לפתור את הבעיה הזאת, מה זה "אתם לא יכולים"? אז תקבלו החלטה שאתם כן יכולים

דנה בכר: כי אלה שטחים פרטיים

דנה בכר:  זה גם מחוץ לתחום האיגוד

דוד ביטן: לא, אבל הם יחתמו לכם על התב"ע, מה הבעיה?     

דנה בכר: זה ברשויות - אלה שייכים לטבריה, אלה שייכים למגדל

דוד ביטן: הם ישלמו על האדריכל ויחתמו

דוד ביטן:  אם אתם מצפים שהם יעשו – אני כבר אומר לכם, אנחנו נשב עוד שלוש שנים והם יבואו באותן טענות לאכיפה ולכל העולם

דוד ביטן:      ואז נוכל לפתור אחת ולתמיד את הבעיה הזאת

דוד ביטן:  כי מה שמעיק עליהם זה העבודה שלו, אם הוא לא היה מתנפל עליהם – והוא מתנפל עליהם כי החוק מחייב אותו

דוד ביטן:  כשהוא התנפל עליהם אז הם התעוררו לחיים

דוד ביטן:  עד אז – כל אחד ירד, הכל בסדר

דוד ביטן:  לכל אחד יש ירידה מיוחדת משלו, עבד על זה כמו שצריך

דוד ביטן:  אני עושה עכשיו סיור – בכל אחד מהחופים יש ירידה ויורדים, אני אומר לכם בלי לבדוק

שלום רנד: אבל דוד, כמה סירות בסוף? אני שלום רנד, גם מאיגוד ערים כנרת

דוד ביטן: נו, מה זה "כמה סירות"? אבל זה לא שייך אליכם, כמה סירות, זה שייך אליהם

שלום רנד: אני רוצה להגיד: אנחנו תכננו עכשיו לכל אחד מהם חניון עם הורדה למים עם 1000 סירות, יש עכשיו 10000 כלי שיט בכנרת – ואז מה? ואז תהיה תאונת אבי רן, כולנו זוכרים

שלום רנד:  דוד, האירוע צריך להיות מנוהל

דוד ביטן: לא, לא

דוד ביטן:  עם כל הכבוד, חבובי, אתה מכניס אותי עכשיו לבעיה אחרת, שבגללה אף אחד לא יעשה כלום

דוד ביטן:  הבנתי את העניין

דוד ביטן:  הוא אמר – נכון, הוא אחראי על הנמל שם ועל כל מה שקורה – שהם עובדים על תוכנית כזאת; אז כמה זמן ייקח להם לעבוד על התוכנית הזאת? עשר שנים?     

שלום רנד: אבל נתחיל בתוכנית או שנתחיל בלתת לכולם אישורים?     

דוד ביטן: מה, זה לוקח חודש? לוקח שנה לעשות את זה

דוד ביטן:  הם יגישו את התוכנית, יקחו את זה בחשבון – לא מבחינת התכנון, אלא מבחינת הביצוע; הוא אמר שיהיו צ'יפים וכו', יהיו כל מיני – לא יודע

דוד ביטן:  עכשיו, אני רוצה להגיד שאחד הפתרונות לנושא של הצפיפות זה באמת הנושא של אופנועי הים, שכולם באים לכנרת

נדב בעדש: חבר הכנסת ביטן, אני מבטיח שאם יפתחו לפחות שני חופים מהדרום למרכז – כמות אופנועי הים בכנרת תרד משמעותית

דוד ביטן: בסדר, התכוונתי להגיד את זה

דוד ביטן:  המצב הוא כזה שברגע שתפתחו במקומות אחרים בים התיכון – לא תהיה בעיה

דוד ביטן:  גם לכנרת

דוד ביטן:  כי בתוך ה-600 שאתה מדבר עליהם אתה כולל גם את אופנועי הים

עופר בן עזרא: לא, אני סתם זרקתי מספר

דוד ביטן: לא משנה, ה-1000, בסדר? 200, בסדר? אני לא מחייב אותך

דוד ביטן:  אז צריך לפתור גם את זה

דוד ביטן:  אני לא רואה כרגע פתרון לעניין הזה, כי מה הוא אומר? שזה עובר לראשי הערים

דוד ביטן:  לראשי הערים אין כל כך עניין לעזור פה, כי זה עושה להם סיטואציה בעייתית, והם גם לא מקבלים תקציבים לעניין הזה

דוד ביטן:      אז את זה צריך לפתור באופן כללי, אולי כן לחייב בנקודות מסוימות בארץ – לא את ראשי הערים, אלא להגיד, למשל, כמו שעשו פה תוכנית כוללת של ירידה, שתהיה תוכנית של אופנועי ים בכל הארץ, למשל עשרה בכל הארץ, ארבעה בכל הארץ, לא יודע, לא נכנס לזה

דוד ביטן:  תחשבו על זה, איך אתם יוצרים מצב שאופנועי ים יוכלו לרדת באיזושהי צורה

דוד ביטן:  ואם צריך שומרים וכו' וזה עולה לרשויות כסף – אז צריך שמשרד הפנים יטפל בזה

דוד ביטן:  זה לא דבר שאני יכול לפתור היום, אבל ברור שאתם צודקים

יגאל אלון: אנחנו לא זקוקים לחוף מוכרז, אנחנו לא זקוקים לכלום

רמי טצת: גם משרד התחבורה יכול להקצות כסף לצורך העניין הזה

דוד ביטן: הבנתי שלא, אבל עדיין צריך לעבד את זה מול משרד התחבורה, משרד הפנים והרשות שמטפלת בזה

דוד ביטן:  אבל ברור שצריכים

דוד ביטן:  אנחנו נעשה ישיבה בעוד שלושה שבועות-חודש, עד אז אני מבקש תשובות

דוד ביטן:  אני מציע לוועד שלכם: תשבו עם המינהלת, תשבו איתו

רמי טצת: אני הגשתי בקשה לשוחח עם דנה, היא אפילו לא הגיבה לי

רמי טצת:  פעמיים – בכתב ובמייל

דוד ביטן: אתה הוועד? אתה רוצה שישבו עם כל אחד? לא, יש לכם ועד

דוד ביטן:  הוועד ישב

רמי טצת: מר דוד, אני, כיושב ראש העמותה, הגשתי בקשה במייל

רמי טצת:  אני מייצג את העמותה של אופנועי הים

דוד ביטן: עמותה זה לא מספיק

רמי טצת: אבל למה אפילו לא להגיב? מישהו היה צריך להגיב

דוד ביטן: לא, לא, אני לא באתי עכשיו בכובע הזה

דוד ביטן:  אתה כנראה לא מבין את העניין, אתה לא מבין את מה שקורה

דוד ביטן:  מה זה קשור שאתה יושב ראש עמותה? נו, אז מה? אני מדבר על הוועד של השטחים שנמצאים בחופים, זה הכל – הם צריכים לפתור את הבעיה, לא אתה עם העמותה

דוד ביטן:  הבנו? אוקיי

דוד ביטן:      
     תודה רבה לכם

דוד ביטן:  הישיבה נעולה